ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Ε**΄**

Παρασκευή 10 Οκτωβρίου 2025

Αθήνα, σήμερα στις 10 Οκτωβρίου 2025, ημέρα Παρασκευή και ώρα 09.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 9-10-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της Δ΄ συνεδριάσεώς του, της Πέμπτης 9 Οκτωβρίου 2025, σε ό,τι αφορά την ψήφιση στο σύνολο του σχεδίου νόμου: «Κύρωση της από 29.9.2025 Σύμβασης Τροποποίησης της από 26.7.2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία "Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ΑLEXANDER S. ONASSIS PUBLIC BENEFIT FOUNDATION)", του νομικού προσώπου ιδιωτικού δικαίου με την επωνυμία "ΩΝΑΣΕΙΟ ΝΟΣΟΚΟΜΕΙΟ" και της εταιρείας με την επωνυμία "ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ"»)

Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το Δελτίο Επικαίρων Ερωτήσεων της Δευτέρας 13 Οκτωβρίου του 2025.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 20/6-10-2025 επίκαιρη ερώτηση του Βουλευτή Δράμας της Κ.Ο. «ΠΑΣΟΚ–ΚΙΝΗΜΑ ΑΛΛΑΓΗΣ» κ. Αναστασίου (Τάσου) Νικολαΐδηπρος τον Υπουργό Εθνικής Οικονομίας και Οικονομικών με θέμα: «Ουσιαστική ανάγκη η ένταξη του Κάτω Νευροκοπίου στο καθεστώς μείωσης και απαλλαγής ΕΝΦΙΑ».

2. Η με αριθμό 7/6-10-2025 επίκαιρη ερώτηση του Βουλευτή Αιτωλοακαρνανίας της Κ.Ο. «ΣΥΡΙΖΑ–ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη (Μίλτου) Ζαμπάραπρος τον Υπουργό Περιβάλλοντος και Ενέργειας με θέμα: «Συνεχίζονται τα σκάνδαλα με την ανακύκλωση».

3. Η με αριθμό 11/6-10-2025 επίκαιρη ερώτηση του Βουλευτή Α΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Ιωάννη Δελήπρος την Υπουργό Παιδείας, Θρησκευμάτων και Αθλητισμού με θέμα: «Άμεση λειτουργία του 2ου Ειδικού Εργαστηρίου Επαγγελματικής Εκπαίδευσης και Κατάρτισης (Ε.Ε.Ε.Ε.Κ.) Θέρμης στην Περιφερειακή Ενότητα Θεσσαλονίκης».

4. Η με αριθμό 2/6-10-2025 επίκαιρη ερώτηση της Βουλευτού Αχαΐας της Κ.Ο. «ΝΕΑ ΑΡΙΣΤΕΡΑ» κυρίας Αθανασίας (Σίας) Αναγνωστοπούλουπρος τον Υπουργό Εσωτερικών με θέμα: «Παρακώλυση των αποσπάσεων για λόγους συνυπηρέτησης - Αντιφατική Εγκύκλιος της Διεύθυνσης Προγραμματισμού, Ανθρώπινου Δυναμικού και Οργάνωσης (ΔΙΠΑΑΔ) με επιπτώσεις στις οικογένειες στελεχών των Ενόπλων Δυνάμεων».

5. Η με αριθμό 21/6-10-2025 επίκαιρη ερώτηση του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ» κ. Παράσχου Παπαδάκηπρος τον Υπουργό Ναυτιλίας και Νησιωτικής Πολιτικήςμε θέμα: «Δημόσια παραδοχή του Υπουργού Ναυτιλίας και Νησιωτικής Πολιτικής περί άτυπης συμφωνίας με την Τουρκία για ανοχή της αλιείας από Τούρκους στην ελληνική αιγιαλίτιδα ζώνη, στα πλαίσια της διαπραγμάτευσης για την απελευθέρωση δύο συλληφθέντων Ελλήνων Στρατιωτικών το 2017».

6. Η με αριθμό 9/6-10-2025 επίκαιρη ερώτηση του Βουλευτή Αχαΐας της Κ.Ο. «ΝΙΚΗ» κ. Σπυρίδωνος Τσιρώνηπρος την Υπουργό Παιδείας, Θρησκευμάτων και Αθλητισμούμε θέμα: «Υπερκοστολογημένα κιτ ρομποτικής».

7. Η με αριθμό 23/6-10-2025 επίκαιρη ερώτηση του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμίαπρος τον Υπουργό Εξωτερικώνμε θέμα: «Η αποδοχή και ανοχή από την Ελληνική Κυβέρνηση της παράνομης απαγωγής, κράτησης και κακομεταχείρισης 27 Ελλήνων ακτιβιστών του στολίσκου Sumud που μετέφερε ανθρωπιστική βοήθεια στη Γάζα». 2

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 22/6-10-2025 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. «ΠΑΣΟΚ–ΚΙΝΗΜΑ ΑΛΛΑΓΗΣ» κυρίας Κωνσταντίνας(Νάντιας) Γιαννακοπούλουπρος την Υπουργό Παιδείας, Θρησκευμάτων καιΑθλητισμούμε θέμα: «Ανάγκη άμεσης διάσπασης των τμημάτων 25 μαθητών σε Δημοτικά Σχολεία του Δήμου Περιστερίου και τοποθέτησης δεύτερου εκπαιδευτικού Παράλληλης Στήριξης».

2. Η με αριθμό 16/6-10-2025 επίκαιρη ερώτηση του Βουλευτή Ηρακλείου της Κ.Ο. «ΣΥΡΙΖΑ–ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου (Χάρη) Μαμουλάκη προς τον Υπουργό Κλιματικής Κρίσης και Πολιτικής Προστασίαςμε θέμα: «Τέσσερα χρόνια μετά, τα γιατί των κατοίκων του Αρκαλοχωρίου παραμένουν».

3. Η με αριθμό 12/6-10-2025 επίκαιρη ερώτηση της Βουλευτού Β2’ Δυτικού Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Παρασκευής Δάγκαπρος τον Υπουργό Υγείας με θέμα: «Για τα σοβαρότατα προβλήματα του νοσηλευτικού και μαιευτικού προσωπικού των δημόσιων μονάδων υγείας».

4. Η με αριθμό 3/6-10-2025 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανασίου (Νάσου) Ηλιόπουλουπρος τον Υπουργό Υποδομών και Μεταφορώνμε θέμα: «Η κυβέρνηση της ΝΔ ξηλώνει τα τρόλεϊ χωρίς σχέδιο, χωρίς διάλογο και με ψευδή επιχειρήματα».

5. Η με αριθμό 15/6-10-2025 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Παρασκευής Δάγκα προς τον Υπουργό Υγείαςμε θέμα: «Να ανακληθεί η μετακίνηση της συνδικαλίστριας στον Εθνικό Οργανισμό Πρόληψης και Αντιμετώπισης Εξαρτήσεων (Ε.Ο.Π.Α.Ε.)».

6. Η με αριθμό 4/6-10-2025 επίκαιρη ερώτηση του Προέδρου της Κ.Ο. «ΝΕΑ ΑΡΙΣΤΕΡΑ» και Βουλευτή Μεσσηνίας κ. Αλεξάνδρου (Αλέξη) Χαρίτσηπρος τον Υπουργό Εθνικής Οικονομίας και Οικονομικώνμε θέμα: «Σκάνδαλο και με την ανταποδοτική ανακύκλωση. Πόσο θα μας κοστίσουν τα σπιτάκια ανακύκλωσης;».

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων, η κ. Χριστίνα Τσάκωνα, ενημερώνει το Σώμα σχετικά με τη συζήτηση των επίκαιρων ερωτήσεων στο πλαίσιο του Κοινοβουλευτικού Ελέγχου την Παρασκευή 10 Οκτωβρίου 2025 ότι οι επίκαιρες ερωτήσεις που θα συζητηθούν είναι οι εξής:

Η υπ’ αρ.19/6-10-2025 επίκαιρη ερώτηση θα απαντηθεί από τον Υφυπουργό Παιδείας, Θρησκευμάτων και Αθλητισμού κ. Νικόλαο Παπαΐωάννου,

Οι υπ’ αρ. 1/6-10-2025, 6/6-10-2025, 8/6-10-2025 και 10/6-10-2025 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Νικόλαο Τσάφο,

Η υπ’ αρ. 13/6-10-2025 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Ιωάννη Ανδριανό,

Η υπ’ αρ. 17/6-10-2025 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Χρήστο Κέλλα.

Ξεκινάμε με τη δεύτερη με αριθμό 19/6-10-2025 επίκαιρη ερώτηση δεύτερου κύκλου της Βουλευτού Β1΄ Βόρειου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Αφροδίτης Κτενά προς τον Υπουργό Παιδείας, Θρησκευμάτων και Αθλητισμούμε θέμα: «Για την στελέχωση της Ανώτατης Σχολής Καλών Τεχνών με όλο το απαραίτητο μόνιμο προσωπικό».

Ελάτε, κυρία συνάδελφε.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Κύριε Υπουργέ, καλημέρα. Είμαστε εδώ μετά από έναν χρόνο να συζητάμε το ίδιο θέμα, όχι με εσάς αλλά με το Υπουργείο. Η Ανωτάτη Σχολή Καλών Τεχνών είναι σοβαρά υποστελεχωμένη, έχει σοβαρά κτιριακά προβλήματα και τα προβλήματα αυτά φυσικά έναν χρόνο μετά έχουν επιδεινωθεί. Αυτήν τη στιγμή ξεκίνησε η ακαδημαϊκή χρονιά με συγχώνευση συνολικά έντεκα εργαστηρίων, που σημαίνει ουσιαστικά παύση λειτουργίας επτά εργαστηρίων κορμού, από τα δεκαοχτώ που υπήρχαν μέχρι πρότινος. Αυτό σημαίνει ότι παρατηρείται μεγάλη συγκέντρωση σπουδαστών στα εργαστήρια, έτσι όπως είναι διαρθρωμένα τώρα, με αποτέλεσμα οι φοιτήτριες και οι φοιτητές να αντιμετωπίζουν σοβαρά προβλήματα στις σπουδές τους. Ακόμα δεν έχουν ολοκληρωθεί οι φετινές αξιολογήσεις. Άρα το πρόβλημα αναμένεται να επιδεινωθεί.

Έχουν γίνει κάποιες προσλήψεις. Είναι πολύ πίσω από τις ανάγκες. Οι περισσότερες αφορούν μέλη ΔΕΠ. Στο θεωρητικό τμήμα συνεχίζεται το γνωστό πρόβλημα της στελέχωσης με συμβασιούχους, οπότε και εκεί παρατηρούνται σοβαρές δυσλειτουργίες, γιατί κάποιες συμβάσεις έληξαν και δεν ανανεώθηκαν ποτέ. Υπάρχουν σοβαρά προβλήματα φύλαξης που εγείρουν ανησυχία για την ασφάλεια των φοιτητών. Υπάρχουν προβλήματα καθαριότητας αυτήν τη στιγμή που μιλάμε, το οποίο είναι γνωστό σε πολλά ιδρύματα. Συμβαίνει το ίδιο κάθε τόσο και έχει να κάνει με τον τρόπο λειτουργίας που λειτουργεί η καθαριότητα. Και βέβαια, υπάρχουν τα κτιριακά προβλήματα που είναι πολύ σοβαρά. Τα γνωρίζετε, έχουν τεθεί υπόψη σας πολλές φορές.

Άρα, λοιπόν, και δεδομένου ότι η Σχολή Καλών Τεχνών είναι μία πραγματικά ιστορική σχολή και ξεχωριστή σχολή στη χώρα μας, το ερώτημα προς εσάς είναι τι μέτρα θα πάρετε, προκειμένου να προσληφθεί άμεσα μόνιμο διδακτικό προσωπικό όλων των κατηγοριών για τη σωστή στελέχωση των εργαστηρίων, ώστε να επαναλειτουργήσουν, έτσι όπως ήταν όλα, αυτόνομα το καθένα και κυρίως στις ειδικότητες ζωγραφικής, χαρακτικής και γλυπτικής και να προσληφθεί το κατάλληλο προσωπικό για τη φύλαξη και την καθαριότητα της σχολής.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Καλημέρα σας.

Κυρία Βουλευτή, έχετε στην ερώτηση σας δύο σκέλη, οπότε στην πρωτολογία μου θα τοποθετηθώ και θα ασχοληθώ με το πρώτο σκέλος, το οποίο σχετίζεται με την στελέχωση της Ανωτάτης Σχολής Καλών Τεχνών, σε σχέση με το προσωπικό, ακαδημαϊκό και υπόλοιπο, μέλη ΕΔΙΠ, ΕΕΠ και ΕΤΕΠ.

Ως προς την παρουσία τέτοιου προσωπικού, θα μου επιτρέψετε, επειδή υπονοείτε ή τουλάχιστον υπάρχει και ευθέως στην ερώτηση σας ότι το Υπουργείο δεν φροντίζει για την στελέχωση του ελληνικού δημοσίου πανεπιστημίου, θα πω πολύ επιγραμματικά, ότι το 2019-2020 δόθηκαν πεντακόσιες θέσεις μελών ΔΕΠ σε πανεπιστήμια από τις οποίες πέντε στην Ανωτάτη Σχολή Καλών Τεχνών.

Στη συνέχεια από το 2021 και μετά, μέχρι και το 2024, δόθηκαν αντιστοίχως σε όλα τα πανεπιστήμια τριακόσιες πενήντα, τετρακόσιες, τετρακόσιες έξι και τριακόσιες εξήντα θέσεις, δηλαδή συνολικά χίλιες πεντακόσιες δεκαέξι θέσεις μελών ΔΕΠ εκ των οποίων εννέα πήγαν στην Ανωτάτη Σχολή Καλών Τεχνών. Αξίζει εδώ λοιπόν να σημειώσω επιπλέον ότι κατά το 2025 οι θέσεις που εγκρίθηκαν για τα ελληνικά δημόσια πανεπιστήμια υπερδιπλασιάστηκαν και έφτασαν τις επτακόσιες πενήντα τέσσερις επιπλέον των διακοσίων, συν διακόσιες που ήρθαν από το Υπουργείο Υγείας ως μέλη ΔΕΠ για τις ιατρικές σχολές, εκ των οποίων πάλι οι οκτώ θέσεις κατανεμήθηκαν για το έτος 2025 στην Ανώτατη Σχολή Καλών Τεχνών.

Όσον αφορά την υπάρχουσα κατάσταση τώρα για τις υπόλοιπες κατηγορίες υπηρετούν οκτώ μέλη ΕΕΠ, ειδικού εκπαιδευτικού προσωπικού, τριάντα δύο μέλη ΕΔΙΠ, εργαστηριακό διδακτικό προσωπικό και επτά μέλη ΕΤΕΠ, ειδικό τεχνικό εργαστηριακό προσωπικό.

Για την οικονομία του χρόνου, για όλες αυτές τις θέσεις, για όλα αυτά τα χρόνια, από το 2019 μέχρι τώρα έχει δοθεί επιπλέον τέτοιου είδους προσωπικό, διότι η κατηγορία αυτή δεν είναι στην κατανομή της κατηγορίας των μελών ΔΕΠ που έρχεται και μέσα από την κατανομή, με βάση τα ποιοτικά και ποσοτικά κριτήρια της ΕΘΑΑΕ. Έχουν δοθεί και δύο θέσεις ΕΤΕΠ και ΕΔΙΠ στη Ανώτατη Σχολή Καλών Τεχνών.

Από κει και πέρα, εκείνο που θέλω να πω και νομίζω το γνωρίζετε πάρα πολύ καλά και θα συμφωνήσετε μαζί μου, είναι ότι οι θέσεις οι οποίες δίδονται από την πολιτεία, από το Υπουργείο, πηγαίνουν στη σύγκλητο του κάθε πανεπιστημίου και η σύγκλητος του κάθε πανεπιστημίου, με βάση τις ανάγκες, με βάση τον προγραμματισμό της, με το πότε αφυπηρετεί ή δεν αφυπηρετεί κάποιος κατανέμει τις θέσεις. Άλλο δε ότι από φέτος με τον ν.4957 από την επόμενη χρονιά πάμε με βάση την κατανομή η οποία έγινε σε συγκεκριμένα γνωστικά αντικείμενα από τα πανεπιστήμια, έτσι ώστε να είναι πλήρως διαφανές πού πάει η κάθε θέση.

Άρα, λοιπόν, δόθηκαν θέσεις. Οι θέσεις αυτές κατανέμονται από το ίδρυμα.

Και τέλος, όσον αφορά τα εργαστήρια όντως υπήρξε ένας αριθμός καθηγητών αυξημένος που συνταξιοδοτήθηκαν πέρυσι και φέτος. Δεδομένου ότι σύμφωνα με τον νόμο τη διεύθυνση των εργαστηρίων μπορούν να αναλάβουν μόνο οι τακτικοί αναπληρωτές καθηγητές, η Πρυτανεία της Ανώτατης Σχολής Καλών Τεχνών προκειμένου να επιλύσει το θέμα έχει προβεί σε ενέργειες επίσπευσης των διαδικασιών εξέλιξης των επικούρων καθηγητών, έτσι ώστε να μπορούν να αναλάβουν τη διεύθυνση των εργαστηρίων αυτών.

Επομένως, και κλείνω κύριε Πρόεδρε, από τα στοιχεία φαίνεται όχι μόνο ότι η πολιτεία, το Υπουργείο από το 2019 και μετά έχει πραγματικά δώσει στο μέτρο του δυνατού μεγάλο αριθμό μελών ΔΕΠ, αριθμό τέτοιο που καλύπτει πλήρως και σε πολλές περιπτώσεις είναι πάνω από το μισό των αφυπηρετησάντων κάθε χρόνο, όπως και στις υπόλοιπες κατηγορίες και από εκεί και πέρα ανάλογα και με το μέγεθος και με τον αριθμό των φοιτητών έχει πάρει και η Ανώτατη Σχολή Καλών Τεχνών. (CB)

Επαναλαμβάνω, ταχεία διαδικασία εξέλιξης, έτσι ώστε να πάνε στα εργαστήρια.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία συνάδελφε, έχετε τον λόγο.

**ΑΦΡΟΔΙΤΗ ΚΤΕΝΑ:** Κύριε Υπουργέ, θα συζητήσουμε πάλι το ίδιο θέμα φοβάμαι. Καταρχάς οι θέσεις ΔΕΠ που αναφέρατε είναι πολύ πίσω από τις ανάγκες. Το να παραθέτετε νούμερα κάθε φορά -τα ίδια νούμερα τα έχουμε ακούσει πολλές φορές- τη στιγμή που από το 2010 και μετά έχουν μειωθεί δραματικά οι θέσεις ΔΕΠ, τα υπηρετούντα μέλη ΔΕΠ σε όλα τα ιδρύματα -και αυτό προκύπτει από όλους τους τρόπους μέτρησης, όλες τις μεθόδους, όλες τις στατιστικές που έχουν δει το φως της δημοσιότητας- όταν λοιπόν έχουμε τέτοια βαριά υποστελέχωση σε βάθος χρόνου, καταλαβαίνετε ότι αυτοί οι αριθμοί για ένα, δυο χρόνια δεν επαρκούν σε καμία περίπτωση να καλύψουν τα τεράστια κενά που έχουν δημιουργηθεί.

Και ξέρετε, τα κενά αυτά είναι αθροιστικά και οι επιπτώσεις τους είναι αθροιστικές, καθώς κάθε χρόνο συσσωρεύονται προβλήματα, συσσωρεύονται ανάγκες των φοιτητών, μένουν φοιτητές έξω από τα εργαστήρια, καθυστερούν. Και εκεί πέρα έρχεστε και επιβάλλετε διαγραφές, επιβάλλετε πειθαρχικά αν δεν γίνονται διαγραφές και εκεί δεν θεωρείτε ότι είναι τα ιδρύματα υπεύθυνα, δεν θεωρείτε ότι είναι αυτοδιοίκητα. Αυτοδιοίκητα είναι μόνο όταν πρόκειται να καλύψουν τις ανάγκες σας.

Αυτή η τακτική του Υπουργείου είναι πραγματικά καταστροφική. Έχει οδηγήσει σε συσσώρευση σοβαρών προβλημάτων σε όλα όσα είπα πριν, και στις υποδομές, και στην καθαριότητα, και στη φύλαξη. Το καθεστώς των εργολαβιών, για παράδειγμα, σε καθαριότητα και φύλαξη έχει δημιουργήσει επίσης σοβαρά προβλήματα. Κάθε χρόνο έχουμε πολλά ιδρύματα που στερούνται αυτές τις υπηρεσίες, είτε γιατί τσακώνονται οι εργολάβοι μεταξύ τους είτε γιατί έχουν καθυστερήσει οι συμβάσεις για οποιονδήποτε λόγο.

Τι πρέπει να συμβεί για να καταλάβετε ότι αυτός δεν είναι τρόπος λειτουργίας; Δεν μπορούν τα ιδρύματα να λειτουργούν κατ’ αυτόν τον τρόπο και να σπαταλούν, αν θέλετε, και χρόνο πολύτιμο τα όργανα διοίκησης σε αυτήν τη δουλειά, να κάνουν δηλαδή τους τροχονόμους ανάμεσα στους εργολάβους.

Αυτά τα προβλήματα λύνονται με έναν τρόπο, με μόνιμη, σταθερή χρηματοδότηση, στο ύψος των αναγκών, με αντικειμενικά κριτήρια. Τα αντικειμενικά κριτήρια στη χρηματοδότηση εσείς τα θέτετε, υπεύθυνη η Κυβέρνηση είναι.

Ακόμα και στο πρόβλημα αυτό που λέμε, ειδικά της Ανώτατης Σχολής Καλών Τεχνών, είναι ένα θέμα που μπορεί να λύσει η Κυβέρνηση, επιτρέποντας για παράδειγμα στους επίκουρους καθηγητές να μπορούν να είναι υπεύθυνοι των εργαστηρίων μέχρι την ολοκλήρωση των εξελίξεων. Υπάρχουν προβλήματα στην εκλογή και στις εξελίξεις, αλλά ξέρετε πάρα πολύ καλά ότι το θεσμικό πλαίσιο που το Υπουργείο έχει διαμορφώσει δεν ευνοεί τις γρήγορες διαδικασίες και ειδικά μάλιστα σε μια σχολή που είναι υποστελεχωμένη και στο διοικητικό προσωπικό, και ξέρετε πόσο σημαντικό είναι το διοικητικό προσωπικό στη στήριξη τέτοιων λειτουργιών.

Άρα λοιπόν, παρακαλούμε, απαντήστε εάν και πότε θα δώσετε στη Σχολή Καλών Τεχνών επαρκή χρηματοδότηση για να αντεπεξέλθει στις σοβαρές ανάγκες σε κτιριακά προβλήματα, σε φύλαξη, σε καθαριότητα και φυσικά να λυθεί άμεσα το θέμα της στελέχωσης των εργαστηρίων. Διότι πρέπει τα παιδιά να μπορούν να σπουδάσουν το αντικείμενό τους, έτσι όπως επιβάλλει και η εποχή μας. Και ξέρετε, έχει ιδιαιτερότητες η Σχολή Καλών Τεχνών. Δεν μπορεί να συσσωρεύονται δεκάδες παιδιά σε ένα εργαστήριο. Πρέπει να λυθεί άμεσα αυτό το πράγμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Πιάσατε ένα συνολικό πλέγμα, όλα τα θέματα της ανώτατης εκπαίδευσης, και προφανώς στον χρόνο που έχω δεν είναι δυνατόν να ασχοληθώ με όλα. Πολύ επιγραμματικά λοιπόν. Και νομίζω το ξέρετε καλά. Διακονώ το ελληνικό δημόσιο πανεπιστήμιο τα τελευταία τριάντα πέντε χρόνια, εκ των οποίων τα προηγούμενα τέσσερα ως πρύτανης του μεγαλύτερου ελληνικού δημόσιου πανεπιστημίου.

Πριν το 2010 σε όλα τα πανεπιστήμια, σε όλα τα τμήματα υπήρχε ένας -και το ξέρετε καλά- αριθμός μελών ΔΕΠ, μετά το 2010 η κρίση, και τώρα ανέφερα πριν για τον αριθμό των μελών ΔΕΠ, 1.516 το 2021 και μετά, συν τις 500 θέσεις το 2019-2020.

Κυρία Κτενά, επειδή γνωρίζετε καλά, ο αριθμός των μελών ΔΕΠ των τμημάτων τότε ήταν ο optimum αριθμός ή ήταν πολύ περισσότερος ενδεχομένως σε κάποια τμήματα από αυτόν που έπρεπε σε σχέση με το τώρα; Σε ποιο πανεπιστήμιο, ελληνικό δημόσιο πανεπιστήμιο, δεν ήρθαμε να πούμε «Ξέρετε, το τάδε τμήμα υπερκαλύπτει τις ανάγκες του με τον αριθμό των μελών ΔΕΠ και το άλλο τμήμα δεν έχει μέλη ΔΕΠ»; Σε καμία σύγκλητο, κανένας -έχω κάνει όπως σας είπα συγκλήτους ατελείωτες- δεν έχει έρθει να πει ποιος είναι ο σωστός αριθμός. Ήταν οι 150 που είχα πριν το 2010 και οι 70 τώρα που έχω δεν είναι καλοί; Άρα λοιπόν είναι κάτι που πρέπει να το δει το ελληνικό δημόσιο πανεπιστήμιο και να το δούμε όλοι.

Από εκεί και πέρα, όσον αφορά τη χρηματοδότηση, τα αντικειμενικά και οικονομικά κριτήρια, λέτε, τα θέτει η Κυβέρνηση. Δεν τα θέτει η Κυβέρνηση, τα θέτει η Εθνική Αρχή Ανώτατης Εκπαίδευσης μετά από συζήτηση με τη Σύνοδο των Πρυτάνεων και ποτέ δεν υπήρχε -υπήρχε συζήτηση- αλλά τα ποιοτικά και ποσοτικά κριτήρια, το 70% και το 30%, είναι αποδεκτό από τη Σύνοδο των Πρυτάνεων. Πριν το 2019 τι γινόταν; Γνωριζόμασταν εμείς οι δυο, μου ζητούσατε χρήματα, ναι θα δώσω στην κ. Κτενά κάτι παραπάνω, απ’ ό,τι θα δώσω στον κύριο Χ. Τώρα λοιπόν είναι πλήρως καθαρά και νομίζω ότι αυτό είναι κατάκτηση αυτής της Κυβέρνησης μέσω των διαφανών διαδικασιών για τη χρηματοδότηση.

Πάμε τώρα για την Ανώτατη Σχολή Καλών Τεχνών. Πάντα εχθρός του καλού, κυρία Κτενά, είναι το καλύτερο. Άρα λοιπόν κάθε φορά πρέπει να βλέπουμε πού είμαστε, πού βρισκόμαστε και πώς κατανέμουμε αυτό που έχουμε. Πάμε στη Σχολή Καλών Τεχνών. Όπως πολύ καλά γνωρίζετε, για όλα τα πανεπιστήμια η φοιτητική μέριμνα, τόσο η σίτιση όσο και η φύλαξη και η καθαριότητα, είναι αρμοδιότητα του κάθε ιδρύματος.

Από εκεί και πέρα, η Ανώτατη Σχολή Καλών Τεχνών το 2022 πήρε 982.450 ευρώ, 830.000 τακτική χρηματοδότηση, 59.000 πρόσθετη και αύξηση σήμερα 93.000 για το ρεύμα, το 2023 1.135.000 ευρώ -για την οικονομία του χρόνου θα τα καταθέσω στα Πρακτικά- το 2024 1.300.000 ευρώ, το 2025 1.000.000. Πάμε για τη σίτιση: το 2022 πήρε 195.000, το 2023 211.000, το 2024 και το 2025 το ίδιο ποσό.

Άρα λοιπόν και για την πληρότητα της συζήτησης όλα αυτά τα νούμερα τα καταθέτω για να υπάρχουν στα Πρακτικά.

(Στο σημείο αυτό ο Υφυπουργός Παιδείας, Θρησκευμάτων και Αθλητισμού κ. Νικόλαος Παπαϊωάννου καταθέτει για τα Πρακτικά το προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα λοιπόν εκείνο που θέλω να πω -και κλείνω, κύριε Πρόεδρε- είναι ότι, από τα στοιχεία τα οποία σας παρέθεσα και τα οποία προέρχονται βεβαίως από τη Γενική Διεύθυνση Οικονομικών Υπηρεσιών του Υπουργείου, το Υπουργείο μεριμνά διαρκώς και πετυχαίνει στο μέτρο του δυνατού μια συνεχή αύξηση της χρηματοδότησης της Ανώτατης Σχολής Καλών Τεχνών, μια σχολή που όπως είπατε -και θα συμφωνήσω μαζί σας- αποτελεί κόσμημα για το αντικείμενο αυτών των σπουδών αλλά φυσικά και των υπόλοιπων πανεπιστημίων γενικότερα, με γνώμονα την παροχή ουσιαστικών και ποιοτικών υπηρεσιών φοιτητικής μέριμνας.

Φυσικά όμως δεν εφησυχάζουμε. Καθημερινά βρισκόμαστε στο Υπουργείο στην κατεύθυνση μιας μεγαλύτερης αύξησης της δυνατότητας της χρηματοδότησης, με στόχο όλοι οι φοιτητές μας αλλά και το σύνολο της ακαδημαϊκής κοινότητας να απολαμβάνουν ένα -και έρχομαι κλείνοντας, γιατί το θίξατε κι αυτό- ένα σύγχρονο, ευρωπαϊκό, διεθνοποιημένο πανεπιστήμιο, που όλοι να θεωρούν ότι το πανεπιστήμιο, φοιτήτριες, φοιτητές, ακαδημαϊκό και λοιπό προσωπικό, είναι το σπίτι μας, να μην φοβόμαστε να μπούμε μέσα.

Άλλο πράγμα η δημοκρατία, την οποία όλοι θέλουμε και τιμούμε, και άλλο πράγμα η επιβολή και η δημιουργία άλλων εντυπώσεων. Αυτό κάνουμε, αυτό πετύχαμε και αυτό προσπαθούμε να το διατηρήσουμε μέρα με τη μέρα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τρίτη με αριθμό 13/6-10-2025 επίκαιρη ερώτηση πρώτου κύκλου του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων με θέμα: «Η μη εφαρμογή του προγράμματος δακοκτονίας στην Κρήτη συνεπάγεται τον κίνδυνο μιας νέας καταστροφής της ελαιοπαραγωγής».

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Καλημέρα. Ευχαριστώ, κύριε Πρόεδρε.

Κύριε Υπουργέ, για άλλη μία χρονιά εξαιτίας της μη ολοκλήρωσης των ψεκασμών δακοκτονίας κινδυνεύει να χαθεί η ελαιοπαραγωγή, προσθέτοντας και άλλα προβλήματα στους αγρότες της Κρήτης πάνω σε όλα τα υπόλοιπα προβλήματα επιβίωσης, εξαιτίας βέβαια της αντιλαϊκής πολιτικής με όλες διαχρονικά βέβαια τις κυβερνήσεις και με μοχλό πάντα την Κοινή Αγροτική Πολιτική της Ευρωπαϊκής Ένωσης, που ψαλιδίζει στην κυριολεξία το εισόδημα των βιοπαλαιστών αγροτών κτηνοτρόφων.

Συγκεκριμένα, τα αποθέματα φυτοπροστατευτικών προϊόντων στην Κρήτη έχουν εξαντληθεί πριν την ολοκλήρωση των ψεκασμών, ενώ ο συμπληρωματικός διαγωνισμός προμήθειάς τους βρίσκεται ακόμα σε έλεγχο από το Ελεγκτικό Συνέδριο και ακόμα δεν έχει δώσει την νέα απάντηση στην προσφυγή που έχει καταθέσει η Περιφέρεια Κρήτης, με αποτέλεσμα το πρόγραμμα να έχει διακοπεί αφού βέβαια τα φάρμακα εξαντλήθηκαν. Τα φυτοφάρμακα που στέλνει το Υπουργείο στις περιφέρειες δεν αρκούν παρά μόνο για δύο ψεκασμούς και επιπλέον, έρχονται μόνο μετά το τέλος της δακικής περιόδου, δηλαδή χρησιμοποιούνται για την επόμενη σεζόν και στην παρούσα φάση στις αποθήκες των ΔΑΑΚ των περιφερειακών ενοτήτων έχουν εξαντληθεί τα τελευταία αποθέματα.

Η Περιφερειακή Ενότητα Ρεθύμνου διαθέτει αποθέματα για το τέταρτο δολωματικό ψεκασμό. Η Περιφερειακή Ενότητα Ηρακλείου δεν διαθέτει καθόλου αποθέματα. Η Περιφερειακή Ενότητα Λασιθίου διαθέτει ελάχιστα, ενώ η Περιφερειακή Ενότητα Χανίων εξαντλεί τα αποθέματα με την ολοκλήρωση του τέταρτου τοπικού ψεκασμού.

Ταυτόχρονα η Περιφέρεια Κρήτης μέσω ανακοίνωσης μεταθέτει την ευθύνη στους ελαιοπαραγωγούς για να προχωρήσουν στην προστασία των καλλιεργειών τους με ατομικούς ψεκασμούς, επιβαρυμένοι με ένα πολύ μεγάλο κόστος που δεν μπορούν να αντέξουν -είναι λογικό- και μολονότι τους έχει παρακρατηθεί το 2% για δακοκτονία που δεν εφαρμόζεται και καλούνται να ξαναπληρώσουν.

Εν τω μεταξύ, η κατάσταση με την εξάπλωση του δάκου είναι σε επικίνδυνο σημείο και έρχεται να προστεθεί στα χαμηλά ποσοστά καρποφορίας, τα οποία δυστυχώς, αποτελούν σημαντικό ποσοστό της φετινής χρονιάς.

Με βάση τα δεδομένα από το εγκατεστημένο δίκτυο παγίδων σε όλη την Κρήτη, με εξαίρεση του Ρεθύμνου, οι πληθυσμοί του δάκου είναι σταθερά υψηλοί, κατά τόπους πολύ υψηλοί -αναφέρομαι σε παραλιακές και ορεινές περιοχές- και έχουν διαπιστωθεί σημαντικές προσβολές στον ελαιόκαρπο.

Επιπλέον, οι καιρικές συνθήκες είναι σταθερά ευνοϊκές για την ανάπτυξη του δάκου, δεδομένου και σε συνδυασμό με τη διακοπή των δολωματικών ψεκασμών.

Αυτά βέβαια τα ζητήματα, όπως και οι άγονες εργολαβίες με τις περιοχές που μένουν ακάλυπτες, η τοποθέτηση των τομεαρχών που έγινε όταν είχε ολοκληρωθεί ο πρώτος ψεκασμός, είναι αποδεδειγμένα τα αποτελέσματα αυτής της πολιτικής την οποία εφαρμόζει η Κυβέρνηση. Να σας πω μόνο ότι ο τομεάρχης έχει στην ευθύνη του τουλάχιστον επτακόσιες χιλιάδες ελαιόδεντρα, πράγμα που από μόνο του υπονομεύει την αποτελεσματικότητα του ρόλου των τομεαρχών.

Ρωτάμε λοιπόν, κύριε Υπουργέ: Τι μέτρα προτίθεται να πάρει η Κυβέρνηση και εσείς ως Υπουργός, σύμφωνα με τα δίκαια αιτήματα του οργανωμένου αγροτικού κινήματος για να ολοκληρωθεί τώρα το πρόγραμμα δακοκτονίας στην Κρήτη, πριν καταστραφεί η παραγωγή, να απαλλαχθούν οι παραγωγοί από την υποχρέωση καταβολής της εισφοράς δακοκτονίας αφού αυτή δεν εφαρμόστηκε και να καλυφθεί η ζημιά που έχει ήδη συντελεστεί, με πλήρη αποζημίωση από τον ΕΛΓΑ;

Κλείνω με αυτό, κύριε Πρόεδρε. Δεύτερον, σας ρωτάμε: Τι μέτρα θα πάρετε, ώστε να πραγματοποιείται η δακοκτονία με κρατική ευθύνη, έγκαιρα, σχεδιασμένα, με στελεχωμένες υπηρεσίες με όλο το απαραίτητο επιστημονικό τεχνικό προσωπικό και φυσικά να καταργηθεί το χαράτσι του 2%;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Ελάτε, κύριε Υπουργέ.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αξιότιμε κύριε συνάδελφε, η ελιά αναντίρρητα αποτελεί εμβληματικό εθνικό προϊόν για τη χώρα μας. Το ελληνικό ελαιόλαδο είναι ποιοτικά μοναδικό και βεβαίως, σημαντικός παράγοντας της αγροτικής οικονομίας σε εθνικό και τοπικό επίπεδο. Ως εκ τούτου, οτιδήποτε αφορά στην καλλιέργεια της ελιάς, μας αφορά όλους. Επειδή είμαι γεννημένος και πολιτεύομαι σε έναν νομό με μεγάλη ελαιοπαραγωγή, συμμερίζομαι κάθε αγωνία και για τη συγκεκριμένη καλλιέργεια.

Όμως, να δούμε τι ισχύει στη δακοκτονία. Γιατί σήμερα έχει μεγάλη σημασία να μη μένουν λανθασμένες εντυπώσεις σε όσους μας ακούνε;

Το πρόγραμμα προστασίας της ελιάς από τον δάκο εκπονείται σε ετήσια βάση και η ευθύνη εφαρμογής ανήκει στις Διευθύνσεις Αγροτικής Οικονομίας και Κτηνιατρικής, τις ΔΑΟΚ, των ελαιοκομικών περιφερειακών ενοτήτων. Βάσει, λοιπόν, του ν.3852/2010 είναι η αρμοδιότητα στις ΔΑΟΚ και για τη βελτίωση και εξέλιξη μάλιστα, διενεργούνται σε ετήσια βάση ερευνητικές εργασίες στο πλαίσιο του προγράμματος δακοκτονίας. Τα νεότερα επιστημονικά δεδομένα που προκύπτουν εντάσσονται σταδιακά στο πρόγραμμα.

Ο προϋπολογισμός του προγράμματος αποδίδεται ετησίως από το Υπουργείο Εσωτερικών και χωρίζεται σε δύο μέρη. Το ένα αποδίδεται κατευθείαν στις περιφέρειες της χώρας για τις δαπάνες εφαρμογής του προγράμματος. Ο συνολικός προϋπολογισμός για το 2025 ήταν 30.300.000 ευρώ, εκ των οποίων τα 13.470.000 ευρώ πηγαίνουν στην Κρήτη, δηλαδή ποσοστό 44,5%. Το άλλο αποδίδεται στο Υπουργείο Αγροτικής Ανάπτυξης και κατανέμεται στις περιφέρειες για την κεντρική προμήθεια των υλικών δακοκτονίας, σε εφαρμογή του ν.4597/2019.

Για το 2025 ο συνολικός προϋπολογισμός ήταν 8.573.864 ευρώ και το ποσό για την Κρήτη ήταν 2.563.406 ευρώ, δηλαδή ποσοστό 30% του συνολικού προϋπολογισμού. Ο συνολικός προϋπολογισμός δηλαδή για την Κρήτη ανέρχεται στα 16.033.406 ευρώ για το 2025. Σημειώστε ότι κατ’ εξαίρεση για την Κρήτη και την Πελοπόννησο, με απόφαση του 2020, το μέρος του προϋπολογισμού που αποδίδεται απευθείας στην Περιφέρεια είναι αυξημένο και εμπεριέχει ένα ποσό για προμήθεια επιπλέον υλικών δακοκτονίας, πέραν αυτών που προμηθεύεται και κατανέμει το Υπουργείο, γι’ αυτό άλλωστε και για την Κρήτη ανήλθε για το 2025 στο 44,5% του συνολικού ποσού.

Ο λόγος που συμβαίνει αυτό, είναι ότι γνωρίζουμε, κύριε συνάδελφε, ότι στην Κρήτη επικρατούν πιο ευνοϊκές για την ανάπτυξη του δάκου συνθήκες, με αποτέλεσμα πρώτον, να έχουμε περισσότερες γενιές δάκου κατ’ έτος άρα και ανάγκη περισσότερων ψεκασμών και δεύτερον, να έχει αναπτυχθεί η ανθεκτικότητα του εντόμου στα πυρεθρινοειδή που είναι χαμηλότερου κόστους εντομοκτόνα.

Επομένως, αυτά που περιγράφετε έχουν προβλεφθεί και προφανώς, για τις προμήθειες των υλικών διεξάγονται διεθνείς διαγωνισμοί, γιατί αυτό προβλέπεται, γεγονός που πράγματι καθιστά τη διαδικασία χρονοβόρα, όμως δεν μπορούμε να τους παρακάμψουμε, δεδομένου ότι δεν μπορεί να ξεκινήσει πριν τη μεταφορά των χρημάτων από το Υπουργείο Εσωτερικών στις αρχές εκάστου έτους.

Οι φετινοί διαγωνισμοί, όπως είπατε και εσείς και το γνωρίζετε, είναι σε εξέλιξη και συγκεκριμένα σε αναμονή απόφασης από το Ελεγκτικό Συνέδριο. Δεν μπορούμε να παρακάμψουμε το Ελεγκτικό Συνέδριο.

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Ολοκληρώστε, κύριε Υφυπουργέ.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ολοκληρώνω, κύριε Πρόεδρε.

Μία τεχνικής φύσης λεπτομέρεια: Τα διάφορα υλικά δακοκτονίας χρησιμοποιούνται σε διαφορετικές φάσεις κατά τη διάρκεια του προγράμματος, αναλόγως της υπολειμματικής τους διάρκειας και όχι όλα από τους πρώτους ψεκασμούς.

Τα υπόλοιπα στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, δεν απαντήσατε. Δεν απαντήσετε διότι το ερώτημα είναι: Τι μέτρα προτίθεται να πάρει η Κυβέρνηση για το πρόβλημα που έχει προκύψει από τη μη εφαρμογή του προγράμματος δακοκτονίας στην Κρήτη; Τι θα πει «είναι σε εξέλιξη το πρόγραμμα δακοκτονίας»; Ακόμα και τώρα αν πάρουν τα φάρμακα, πότε θα ψεκάσουν; Στις 20 Οκτώβρη, Τέλος Οκτώβρη; Έτσι γίνονται οι διαδικασίες της δακοκτονίας;

Και λέτε ότι παρουσιάζουμε λανθασμένες εντυπώσεις; Όχι. Εντυπωσιοθηρία κάνετε αυτή τη στιγμή εσείς, παρουσιάζοντας ποσά τα οποία δεν καλύπτουν με τίποτα τις πραγματικές ανάγκες της δακοκτονίας, πολύ δε περισσότερο σε περιοχές όπως είναι η Κρήτη, που εσείς ο ίδιος ομολογείτε ότι υπάρχει αναγκαιότητα για περισσότερους ψεκασμούς.

Για μια ακόμα χρονιά λοιπόν, εξαιτίας αυτής της μη ολοκλήρωσης των ψεκασμών κινδυνεύει να χαθεί η ελαιοπαραγωγή. Δεν είναι τόσο απλό. Και θα προστεθούν και άλλα προβλήματα στους παραγωγούς της Κρήτης πάνω σε όλα τα υπόλοιπα προβλήματα που σας ανέφερα στην πρωτολογία μου, ακριβώς λόγω της πολιτικής την οποία ασκείτε.

Οι συνέπειες θα ήταν ακόμα πιο τραγικές εάν η φετινή χρονιά είχε βεντέμα. Δεν έχει βεντέμα. Εάν είχε βεντέμα θα ήταν πολύ χειρότερη η κατάσταση. Από την παραγωγή ελαιόλαδου στηρίζεται το αγροτικό νοικοκυριό στην Κρήτη και αν χαθεί δεν θα μπορέσει να βγάλει το χειμώνα, να επιβιώσει.

Δεν φτάνουν οι μεθοδεύσεις της Κυβέρνησης και της Ευρωπαϊκής Ένωσης που επιχειρούν να φορτώσουν στους παραγωγούς το σκάνδαλο του ΟΠΕΚΕΠΕ, με βασικό βέβαια παράγοντα του σκανδάλου την Κοινή Αγροτική Πολιτική, την οποία αφήνουν στο απυρόβλητο όλοι, όχι μόνο εσείς αλλά και τα υπόλοιπα κόμματα, δεν φτάνει η ληστρική φορολογία, η ακρίβεια στα αγροεφόδια, στην ενέργεια, οι τραγικές ελλείψεις στην άρδευση και το πανάκριβο νερό, το αρδεύσιμο νερό, οι υποδομές, αλλά και μια κατάρρευση της τιμής του ελαιολάδου, η οποία πλέον βρίσκεται κάτω από το κόστος παραγωγής, έρχονται να προστεθούν και τα προβλήματα της δακοκτονίας.

Κι όλα αυτά συμβαίνουν τη στιγμή που πανηγυρίζετε ότι το ελαιόλαδο της Κρήτης κατοχυρώνεται ως προϊόν προστατευμένης γεωγραφικής ένδειξης, πράγμα όμως που αποδεικνύει ή αναδεικνύει ακόμα περισσότερο αυτή την παραδοξότητα της κατάστασης. Οι αγρότες, λοιπόν, που επανειλημμένως έχουν πληρώσει με ζημιές στην παραγωγή τα σπασμένα αυτής της πολιτικής, φωνάζουν ότι η δακοκτονία δεν μπορεί να αποτελεί ατομική ευθύνη του παραγωγού. Και ζητούν δακοκτονία που να σχεδιάζεται με επιστημονικά κριτήρια, με κρατική ευθύνη, με εξασφάλιση μέτρων προστασίας και ελέγχων για τις συνθήκες δουλειάς των εργαζομένων στη δακοκτονία, με ενίσχυση των υπηρεσιών, με προσλήψεις μόνιμου προσωπικού και με τα αναγκαία κονδύλια από τον κρατικό προϋπολογισμό και να καταργηθεί αυτό το χαράτσι της εισφοράς του 2%.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Παρά την αρνητική εμπειρία από περασμένες χρονιές, ούτε η Περιφέρεια Κρήτης ούτε η Κυβέρνηση έχουν λάβει υπόψη όλα τα παραπάνω, αυτά τα οποία καταγγέλλουν. Τα λένε οι ίδιοι οι αγρότες. Δεν τα λέει μόνο το Κομμουνιστικό Κόμμα Ελλάδας.

Ακολουθείτε αποδεδειγμένα αποτυχημένη τακτική με τους εργολάβους, τις άγονες εργολαβίες, όπου αυτοί κρίνουν ότι δεν έχει το προσδοκώμενο μέγιστο κέρδος, με αντιπαραθέσεις εργολαβικών συμφερόντων, με κουτσουρεμένα κονδύλια, με «μπαλώματα», με την ιδιωτικοποίηση των υποστελεχωμένων υπηρεσιών για τις οποίες υπερηφανεύεστε. Είναι, όμως, υποστελεχωμένες οι υπηρεσίες αγροτικής οικονομίας της Περιφέρειας Κρήτης και μάλιστα με όχημα μια δουλεμπορική ανώνυμη εταιρεία της Περιφέρειας ονόματι «Δαίδαλος».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Συντυχάκη, ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Όσο για την αναφορά σας πως έχουν αυξηθεί τα κονδύλια της δακοκτονίας, να σας πω πως η όποια αύξηση δεν είναι στο ύψος των πραγματικών αναγκών και επιπλέον καμία αναπλήρωση δεν έχει γίνει για τις δραστικές περικοπές από το 2012 και μετά. Αντίθετα, τα σημερινά κονδύλια είναι πολύ χαμηλότερα από εκείνα του 2012.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Συντυχάκη. Είναι πέντε λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Κι εγώ σας ευχαριστώ.

Και να αλλάξετε το κουδουνάκι, γιατί δεν είναι καλό. Είναι πολύ ενοχλητικό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι να κάνω; Αυτό έβαλε η Κυβέρνηση. Όταν θα έρθετε εσείς, θα το αλλάξατε.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Το Προεδρείο της Βουλής, μάλλον. Η Κυβέρνηση βάζει κουδουνάκια; Δεν νομίζω, κύριε Πρόεδρε.

Αξιότιμε κύριε συνάδελφε, συνεχίζω από εκεί που σταμάτησα στην πρωτολογία μου και θα αναφερθώ λίγο ακόμη στους λόγους που η προμήθεια υλικών δεν γίνεται εν συνόλω από την αρχή της περιόδου. Δεν μπορούν να προβλεφθούν με ακρίβεια οι ανάγκες, δυστυχώς μέχρι τώρα, κάθε χρονιάς, δεδομένου ότι δεν μπορούμε εκ των προτέρων να γνωρίζουμε με ακρίβεια τις καιρικές συνθήκες που θα επικρατήσουν. Και να λάβουμε υπ’ όψιν επίσης ότι η προμήθεια γίνεται και με τη λογική να μην περισσέψουν πολλά υλικά στο τέλος του έτους εφαρμογής, γιατί έχουν μέγιστη διάρκεια ζωής δύο έτη. Και αυτό σημαίνει ότι εάν δεν χρησιμοποιηθούν, πρέπει να καταστραφούν συνιστώντας τοξικά απόβλητα. Έτσι υπάρχει πάντα μία πιθανότητα ή να περισσέψουν ή να μην επαρκέσουν μέσα στο έτος εφαρμογής.

Κάνουμε όμως ό,τι είναι δυνατόν να δώσουμε λύση σε αυτό το πρόβλημα που είναι πραγματικό, ότι καθυστερούν τα προγράμματα της δακοκτονίας. Όσα λοιπόν απ’ αυτά τα φάρμακα δεν χρησιμοποιηθούν, αν δηλαδή περισσέψουν για οποιονδήποτε λόγο και μείνουν σε αποθήκες, χρησιμοποιούνται το επόμενο έτος. Αυτό που το παρουσιάζετε σαν μία ιδιαίτερη συνθήκη, αποτελεί στην ουσία μια εφαρμοσμένη πρακτική προσαρμοσμένη στις ανάγκες και τις ιδιαιτερότητες του προγράμματος.

Αν πάλι σε μια δακική περίοδο όπως η φετινή στην Κρήτη, τα αποθέματα υλικών δεν επαρκούν για τους επόμενους ψεκασμούς, υπάρχει ο κατάλληλος συντονισμός από το Υπουργείο και μετακινούνται αποθέματα από άλλες περιφέρειες όπου υπάρχει περίσσεια. Υπάρχει άλλωστε πάντα επικοινωνία μεταξύ Υπουργείου και περιφέρειας και αυτό γίνεται και φέτος και με την Κρήτη.

 Όσο για την εισφορά, που θέσατε, δακοκτονίας του 2% επί της αξίας του παραγόμενου ελαιολάδου, αυτό θυμίζω κατ’ αρχήν ότι είναι νομοθετημένο. Αποτελεί μάλιστα έσοδο του Υπουργείου Οικονομικών. Δεν βλέπω, όμως, και την αιτιολόγηση πίσω από αυτό το αίτημα και θα σας πω ακριβώς τι εννοώ.

Δεν εφαρμόστηκε -λέτε επίσης- πρόγραμμα δακοκτονίας για το 2025 στην Κρήτη. Κύριε συνάδελφε, εφαρμόστηκε. Και μάλιστα ξεκίνησε αρχές Ιουνίου -με ενημερώνουν οι υπηρεσίες- στο Ηράκλειο, μετά τα μέσα Ιουνίου στους άλλους νομούς. Αν λόγω αυξημένης προσβολής υπάρχει σύσταση στους ελαιοπαραγωγούς να προβούν και σε επιπλέον ιδιωτικούς ψεκασμούς με εγκεκριμένα σκευάσματα, αυτό συνιστά έγκαιρη ενημέρωσή τους εκ μέρους της πολιτείας, για διασφάλιση της παραγωγής τους. Δεν καταργεί, όμως, το γεγονός ότι η δακοκτονία από μέρους της πολιτείας εφαρμόστηκε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Εξάλλου πρέπει να έχετε υπόψη σας ότι η εισφορά αυτή του 2%, δηλαδή, εξασφαλίζει τον χαρακτήρα του ανταποδοτικού στο πρόγραμμα. Ένα στοιχείο χωρίς το οποίο δεν θα ήταν δυνατή η εφαρμογή του. Γιατί αν καταργηθεί η εισφορά και χαθεί το στοιχείο του ανταποδοτικού, θα θεωρηθεί από την Ευρωπαϊκή Ένωση μορφή ενίσχυσης και άρα αθέμιτου εσωτερικού ανταγωνισμού και δεν θα επιτρέπεται η υλοποίησή του.

Και βεβαίως εν κατακλείδι, κύριε συνάδελφε, η στήριξη στην καλλιέργεια της ελιάς είναι δεδομένη. Μην ξεχνάτε ότι αξιοποιήσαμε εξ ολοκλήρου το έκτακτο μέτρο 21 για την ενίσχυση της ελιάς με 125 εκατομμύρια ευρώ, το μεγαλύτερο ποσό που έχει δοθεί ως τώρα. Και βεβαίως συνεχίζουμε σταθερά το τομεακό πρόγραμμα ελαιολάδου και επιτραπέζιας ελιάς. Έχουμε σχεδιάσει οικολογικά σχήματα ειδικά κατάλληλα για την ελιά και φυσικά εφαρμόζουμε σταθερά τη δακοκτονία κάθε χρόνο με κρατική δαπάνη και συντονισμό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Κανένας κλάδος του πρωτογενούς τομέα δεν μένει έξω από την ομπρέλα πολιτικών της Κυβέρνησης και χρηματοδοτικών ενισχύσεων του Υπουργείου Αγροτικής Ανάπτυξης, πολλώ δε μάλλον η ελιά, η κορωνίδα των προϊόντων μας.

 Και δεν θέλω να υποτιμάτε το γεγονός, κύριε συνάδελφε, για το λάδι, την ελιά, τα προϊόντα της ελαιοκαλλιέργειας της Κρήτης, όταν λέτε ότι και τι έγινε και πανηγυρίζουμε ότι είναι προϊόντα γεωγραφικής προέλευσης και οτιδήποτε.

**ΕΜΜΑΝΟΥΗΛ ΣΥΝΤΥΧΑΚΗΣ:** Μιλήσατε για παραδοξότητα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Μισό λεπτό.

Είναι σημαντικό. Είναι η προστιθέμενη αξία, κύριε συνάδελφε. Γι’ αυτό λοιπόν είναι θετικό το γεγονός ότι το καταφέραμε και αυτό.

Και μην λέμε και κατακρίνουμε την ΚΑΠ. Σέβομαι τις απόψεις σας τις ιδεολογικές, αλλά έχετε δει πόσα χρήματα έρχονται από την ΚΑΠ, πόσα ευρωπαϊκά χρήματα έρχονται στην πρωτογενή αγροτική παραγωγή, στους κτηνοτρόφους, στους αγρότες;

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

 Κύριοι Υπουργοί, κύριοι συνάδελφοι, παρακαλώ να είστε εντός του χρόνου σας, γιατί συνήθως -γι’ αυτό λέμε ότι ο χρόνος είναι συγκεκριμένος- πάμε στο διπλάσιο.

Συνεχίζουμε με την τέταρτη με αριθμό 17/6-10-2025 επίκαιρη ερώτηση δεύτερου κύκλου του Βουλευτή Αιτωλοακαρνανίας της ΚΟ «ΣΥΡΙΖΑ–ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη (Μίλτου) Ζαμπάρα προς τον Υπουργό Αγροτικής Ανάπτυξης και Τροφίμων με θέμα: «Η κτηνοτροφία ένα βήμα πριν την καταστροφή λόγω της ευλογιάς με ευθύνη της Κυβέρνησης».

Ορίστε, κύριε συνάδελφε, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

 Κύριε Υπουργέ, η ελληνική κτηνοτροφία ξεκληρίζεται. Και νομίζω ότι αυτή τη στιγμή είναι κοινώς αποδεκτό ότι έχει ξεπεράσει το οριακό σημείο. Μιλάμε για μία εθνική καταστροφή που έχει πάρει ανεξέλεγκτες διαστάσεις. Πάνω από 300.000 ζώα έχουν θανατωθεί. Εκατοντάδες κτηνοτρόφοι βρίσκονται σε απόγνωση και η οικονομική ζημιά ξεπερνά τα 350 εκατομμύρια ευρώ. Αυτή η κρίση προφανώς δεν είναι μία κτηνοτροφική απώλεια. Απειλεί την αγροτική οικονομία, την παραγωγή προϊόντων, τη διατροφική μας αυτάρκεια και τη βιωσιμότητα ολόκληρων περιοχών.

Ουσιαστικά, κύριε Υπουργέ, η ζωή στην ύπαιθρο τίθεται σε κίνδυνο, σε πολύ μεγάλο κίνδυνο. Η Κυβέρνησή σας φέρνει τεράστιες ευθύνες, καταστροφικές ευθύνες. Δεν εφάρμοσε καμία πολιτική πρόληψης ζωονόσων, αγνόησε επιστημονικές προειδοποιήσεις και εκθέσεις της Ευρωπαϊκής Ένωσης, αποδυνάμωσε τις κτηνιατρικές υπηρεσίες, επέτρεψε ανεξέλεγκτες μετακινήσεις ζώων, υποκατέστησε την πολιτική με επικοινωνία, παρουσιάζοντας ένα απολύτως πρόχειρο και ανέτοιμο δεκαήμερο σχέδιο -τάχατες ότι πάτε σε πόλεμο- και μια επιτροπή χωρίς έργο.

Η διαχείριση από τη δική σας τη μεριά της νόσου χαρακτηρίζεται από απόλυτη αναποτελεσματικότητα. Με μία λέξη «αποτυχία». Μόνο τον Αύγουστο θανατώθηκαν ενενήντα χιλιάδες ζώα. Η στρατηγική εκρίζωσης απέτυχε. Η ίδια η Ευρωπαϊκή Ένωση, τον Μάιο του 2025, κατέγραψε και είπε ότι τα μέτρα δεν αρκούν. Ο εμβολιασμός απορρίφθηκε χωρίς ουσιαστική τεκμηρίωση προς τους κτηνοτρόφους, που λένε άλλα. Ο Σύνδεσμος Ελλήνων Κτηνοτρόφων λέει άλλα πράγματα σε σχέση με την ανάγκη του εμβολιασμού. Και η Ευρώπη λέει άλλα πράγματα, αλλά εσείς δεν απαντάτε τεκμηριωμένα και πειστικά στους κτηνοτρόφους.

Η διαδικασία αποζημίωσης είναι προσβλητική αυτή τη στιγμή για τους κτηνοτρόφους και τους αγρότες. Προσβλητική! Τους προσβάλλετε. Καθυστερήσεις, ποσά κατώτερα του πραγματικού κόστους και οι κτηνοτρόφοι περιμένουν ακόμα μέχρι σήμερα να αποζημιωθούν.

Και ενώ συμβαίνουν όλα αυτά και ζούμε στον αστερισμό ενός τεράστιου σκανδάλου, του σκανδάλου του ΟΠΕΚΕΠΕ, η Κυβέρνηση ισχυρίζεται ότι έχει λάβει όλα τα απαραίτητα μέτρα.

Μόνο που η Ελλάδα, κύριε Υπουργέ, βρίσκεται στη χειρότερη κατάσταση σε ολόκληρη την Ευρώπη. Και τώρα, αυτές τις μέρες -εσείς το έχετε πει- βρισκόμαστε ένα βήμα πριν το οριστικό lockdown της ελληνικής κτηνοτροφίας, το οποίο θα είναι εντελώς καταστροφικό για τους Έλληνες κτηνοτρόφους.

Κύριε Υπουργέ και με αφορμή ότι βρίσκομαι σε έναν αμιγώς αγροτικό νομό, στον Νομό Αιτωλοακαρνανίας, σας ρωτώ -και κλείνω και ευχαριστώ, κύριε Πρόεδρε- πόσα είναι σήμερα τα κρούσματα τις τελευταίες είκοσι μέρες. Υποτίθεται ότι κάνετε μια προσπάθεια. Σήμερα τα κρούσματα πόσα είναι; Θέλω έναν ακριβή αριθμό.

Αφού, λοιπόν, ισχυρίζεστε ότι, ως Κυβέρνηση, έχετε λάβει όλα τα απαραίτητα μέτρα για την αντιμετώπιση της ευλογιάς, γιατί η χώρα μας εξακολουθεί σήμερα να βρίσκεται στη χειρότερη κατάσταση σε όλη την Ευρώπη; Πόσα και ποια σενάρια έχουν συζητηθεί για την αντιμετώπιση της ευλογιάς, αλλά και για την ενίσχυση των πληγέντων κτηνοτρόφων; Με ποιους επίσημους φορείς το έχετε κάνει αυτό και ποια είναι τα αποτελέσματα; Θέλω μια πολύ συγκεκριμένη απάντηση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Ζαμπάρα, η ευλογιά των αιγοπροβάτων εμφανίστηκε για πρώτη φορά στη χώρα μας τον Αύγουστο του 2024. Κορυφώθηκε, στη συνέχεια, τον Νοέμβριο του 2024. Στη συνέχεια, είχαμε σημαντική μείωση των κρουσμάτων και σχεδόν μηδενισμό από τα τέλη Φεβρουαρίου μέχρι και τον Απρίλιο του 2025. Είχαμε ξανά ραγδαία αύξηση των κρουσμάτων μετά το Πάσχα.

Είναι μια σοβαρή ζωονόσος, με ιδιαίτερο επιδημιολογικό μοντέλο. Γι’ αυτό και παρά τις υπεράνθρωπες προσπάθειες που καταβάλλουν και οι κτηνίατροι του ΥΠΑΑΤ και των περιφερειών, είναι εξαιρετικά δύσκολη η αντιμετώπισή της. Οι κυριότερες από αυτές τις ιδιαιτερότητες είναι, πρώτον και κύριον, το γεγονός ότι ο ιός ζει στο περιβάλλον μέχρι έξι μήνες, ενώ ο ιός της πανώλης ζει μόνο εβδομήντα δύο ώρες, η κοινή χρήση του εξοπλισμού των οχημάτων μεταφοράς, οι διακινήσεις ζώων, αλλά το κυριότερο μέτρο, το οποίο δεν τηρείται, είναι τα μέτρα βιοασφάλειας ή τηρούνται πλημμελώς, για να είμαι πιο ακριβής.

Αυτός είναι ο βασικότερος λόγος που έχουμε πολλά κρούσματα, όπως αναφέρετε και στην ερώτησή σας. Η κατάσταση είναι δυναμική και απαιτεί εγρήγορση όλων και τη συνεργασία όλων και των κτηνοτρόφων. Πρώτα από όλα, πρέπει να τηρούν πιστά τα ληφθέντα μέτρα και να δηλώνουν αμέσως τυχόν κρούσμα των κτηνιάτρων, των περιφερειών και των δήμων, της Αστυνομίας και του Υπουργείου.

Ας ξεκαθαρίσουμε, όμως, ορισμένα πράγματα στα οποία αναφέρεστε. Κατ’ αρχάς, τα μέτρα τα οποία λάβαμε είναι τα ενδεδειγμένα, αυτά που είναι βάσει του Κανονισμού 687/2020, που υποδεικνύουν οι ειδικοί και πάντα σε συνεργασία με την Ευρωπαϊκή Επιτροπή.

Σας θυμίζω ότι από την πρώτη στιγμή εμφάνισης της νόσου στον Έβρο, εφαρμόζουμε στο ακέραιο όλα αυτά τα μέτρα και το σχέδιο αντιμετώπισης της κρίσης και επιπλέον, έχουμε λάβει και άλλα μέτρα εθνικά, όπως η κήρυξη των περιφερειακών ενοτήτων με κρούσματα σε κατάσταση ειδικής κινητοποίησης πολιτικής προστασίας, η εντατικοποίηση των μέτρων για την εφαρμογή της καθολικής απαγόρευσης μετακινήσεων αιγοπροβάτων, το δεκαήμερο αιφνιδιασμού που αποφασίστηκε στο ΥΠΑΑΤ, μετά από τη σύσκεψη που είχαμε με τους περιφερειάρχες, η συστηματική απολύμανση των δρόμων στις ζώνες προστασίας από τις περιφέρειες, η σύσταση της Task Force για την αντιμετώπιση της νόσου.

Εν ολίγοις, λάβαμε όλα τα προβλεπόμενα μέτρα, αλλά παρακολουθώντας στενά την επιδημιολογική πορεία της νόσου. Το πρόβλημα έγκειται στη μη πιστή εφαρμογή των μέτρων. Καθημερινά το παρακολουθούμε με συσκέψεις που γίνονται με όλους τους εμπλεκόμενους φορείς και υπό τον Αντιπρόεδρο της Κυβέρνησης. Αποφασίστηκε η ενεργότερη συμμετοχή της Αστυνομίας, σε συνδυασμό με διοικητικές και ποινικές κυρώσεις σε όσους αποκρύπτουν ή καθυστερούν να δηλώσουν κρούσματα.

Η ατομική ευθύνη, αγαπητέ συνάδελφε, πέραν της συλλογικής ευθύνης, έχει ιδιαίτερη βαρύτητα για το συγκεκριμένο νόσημα. Τόσο η διαβούλευση όσο και η ενημέρωση για την επιδημιολογική εικόνα της νόσου είναι και συνεχής και απολύτως διαυγής. Μιλάτε στην ερώτησή σας για ενημέρωση της Επιτροπής Παραγωγής και Εμπορίου. Το ξέρετε ότι αυτό έχει ήδη γίνει από την περασμένη εβδομάδα.

Στη δευτερολογία μου, κύριε Ζαμπάρα, θα σας πω λεπτομερώς τα μέτρα για τον εμβολιασμό και τα υπόλοιπα περί της ευλογιάς τα οποία έχετε ερωτήσει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε για τον χρόνο, κύριε Υπουργέ.

Κύριε συνάδελφε, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, παραδεχθήκατε στην πρωτολογία σας ότι η κατάσταση σε σχέση με την ευλογιά έχει ξεφύγει. Είπατε ότι είναι μια δυναμική κατάσταση. Εγώ το μεταφράζω ότι είναι μια δυναμική κατάσταση με μια ροπή προς την καταστροφή. Διότι, αν είχατε περιορίσει το φαινόμενο, την ασθένεια, δεν θα ισχυριζόσασταν ότι είναι μια δυναμική κατάσταση. Άρα, προφανώς, η κατάσταση είναι εκτός ελέγχου και σας έχει ξεφύγει.

Το ερώτημα, λοιπόν, απέναντι στους κτηνοτρόφους που μας παρακολουθούν είναι γιατί σας ξέφυγε.

Ευλογιά, κύριε Υπουργέ, υπήρχε και πριν, υπήρχε και το 2013. Υπήρξε και ακόμα πιο πριν από το 2013 στη χώρα μας. Ως εκ τούτου, τα μέτρα και η στοχοθεσία που θα έπρεπε να είχατε για να μη σας ξεφύγει τα γνωρίζατε ή, εν πάση περιπτώσει, θα έπρεπε να τα είχατε λάβει νωρίτερα.

Μας βλέπει ο αγροτικός κόσμος σήμερα, που ξεκληρίζεται πραγματικά και στον Νομό Αιτωλοακαρνανίας και στους άλλους νομούς που έχει ξεφύγει η κατάσταση και δεν μπορεί να αντιληφθεί γιατί το πηγαίνετε σκοπίμως και εσείς και ο κ. Τσιάρας στην Επιτροπή στην ατομική ευθύνη.

Η ατομική ευθύνη είναι ένας εύκολος τρόπος -εύκολος για εσάς, αλλά δεν πείθονται αυτοί που μας ακούν- να αποτινάξετε τις ευθύνες σας, ενώ έχετε κολοσσιαίες ευθύνες.

Πάμε, λοιπόν, στις ευθύνες: Πόσες, λοιπόν, κύριε Υπουργέ και σε ποιες περιφέρειες λειτουργούν σήμερα απολυμαντικοί σταθμοί και με ποιο ωράριο λειτουργίας; Έχετε απολυμαντικούς σταθμούς; Κάνετε αυτά που πρέπει να κάνετε; Διότι το να πηγαίνετε στην ατομική ευθύνη είναι το εύκολο, να πηγαίνετε στον τελευταίο κρίκο της αλυσίδας, στον κτηνοτρόφο, είναι το εύκολο. Εσείς τι έχετε κάνει;

Για να τηρήσει, λοιπόν, τη βιοασφάλεια και τα απαραίτητα μέτρα για να μην εξαπλωθεί η ευλογιά, ο κτηνοτρόφος δεν πρέπει να έχει αποζημιωθεί για τις ζωοτροφές; Αποζημιώθηκε, ναι ή όχι; Όχι. άρα, πώς τον καλείτε να λάβει μέτρα βιοασφάλειας και του λέτε «μείνε εκεί, στον στάβλο και μη βγάζεις έξω τα κοπάδια σου», όταν δεν τον έχεις αποζημιώσει για τις ζωοτροφές που καταναλώνει λόγω της βιοασφάλειας που πρέπει να τηρήσει;

Έχω ανεβάσει τους τόνους, κύριε Υπουργέ, γιατί τα επιχειρήματά σας, πραγματικά, δεν μπορούν να πείσουν τον Έλληνα κτηνοτρόφο που ξεκληρίζεται, που σε λίγο δεν θα έχει κανένα επάγγελμα.

Διάβαζα εδώ ένα δημοσίευμα. Και το αναφέρω χωρίς καμία διάθεση λαϊκισμού γιατί πραγματικά η ανθρώπινη ζωή είναι ένα κυρίαρχο ζήτημα. Ξέρετε ότι είχαμε θάνατο εβδομηνταπεντάχρονου κτηνοτρόφου στον Δήμο Χαλκηδόνας που πέθανε μόλις έμαθε ότι τα ζώα του έπρεπε να θανατωθούν λόγω ευλογιάς; Έμαθε ότι τα ζώα του θα έπρεπε να θανατωθούν και πέθανε ο άνθρωπος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Υπουργέ, με το εξής. Το ενδεχόμενο ενός lockdown στην κτηνοτροφία, σε αυτήν την υφιστάμενη κτηνοτροφική δραστηριότητα θα είναι ταφόπλακα. Οικογένειες από τη μια μέρα στην άλλη θα μείνουν χωρίς εισόδημα, χωρίς δουλειά και χωρίς κανένα μέλλον. Και αυτό θα είναι αποκλειστικά δική σας ευθύνη.

Και επειδή είπατε για το πώς έχετε καταφέρει να περιορίσετε ή, εν πάση περιπτώσει, να δημιουργήσετε ένα ανάχωμα στην εξάπλωση της ευλογιάς, να σας πω ότι δεν έχετε απαντήσει στο αρχικό ερώτημα για τα κρούσματα. Πόσα είναι τα κρούσματα τις τελευταίες είκοσι ημέρες; Κανένας από εσάς δεν απαντά στο ερώτημα αυτό. Κανένας! Υποτίθεται ότι έχετε λάβει στο δεκαήμερο όλα τα μέτρα και δίνετε τη μάχη. Κανένας!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Θέλω να πω και κάτι τελευταίο, κύριε Πρόεδρε, επειδή είναι πολύ σοβαρό το θέμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όλες οι ερωτήσεις είναι σοβαρές.

 **ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Υπάρχουν δημοσιεύματα για τα οποία πρέπει να απαντήσετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Λένε ότι θυσιάζουν την ελληνική κτηνοτροφία σήμερα αυτοί που κυβερνάνε. Θα τα καταθέσω στα Πρακτικά. Δεν δίνετε πειστικές απαντήσεις σε κανέναν, κυρίως όμως στον κτηνοτροφικό κόσμο.

(Στο σημείο αυτό ο Βουλευτής κ. Μιλτιάδης (Μίλτος) Ζαμπάρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, πριν σας δώσω τον λόγο, έχω να κάνω μια ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα επτά μαθήτριες και μαθητές και τρεις συνοδοί εκπαιδευτικοί από το 10ο Γυμνάσιο Περιστερίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Σήμερα στη Βουλή η διαδικασία δεν είναι νομοθετική. Σήμερα στη Βουλή έχουμε κοινοβουλευτικό έλεγχο, δηλαδή Βουλευτές όλων των κομμάτων κάνουν ερωτήσεις στην Κυβέρνηση, που βρίσκεται εδώ στα δεξιά μας, και οι Υπουργοί απαντούν. Τα θέματα των ερωτήσεων αφορούν τον τόπο ή και γενικότερα.

Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητέ, κύριε Ζαμπάρα, καταρχήν ρωτάτε για ωράριο λειτουργίας των απολυμαντικών σταθμών και για τις περιοχές στις οποίες έχουν ιδρυθεί. Κύριε Ζαμπάρα, το έχουμε πει πάρα πολλές φορές, αλλά θα το πω ακόμα μία φορά. Τα μέτρα βιοασφάλειας είναι θέμα των περιφερειών. Οι απολυμαντικοί σταθμοί έγιναν εκεί όπου υπέδειξαν οι κατά τόπους περιφερειάρχες, και τους κάνανε οι κατά τόπους περιφερειάρχες. Επομένως, στην Αιτωλοακαρνανία μπορείτε εύκολα να πληροφορηθείτε πού είναι αυτοί οι απολυμαντικοί σταθμοί, καθώς και το ωράριο εργασίας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Δεν υπάρχουν.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Υπάρχουν παράπονα ότι λειτουργούν μέχρι τις δύο η ώρα το μεσημέρι. Έχει τονιστεί αυτό το θέμα, ώστε να επεκταθεί το ωράριο και η σύμβαση.

Όμως, σας είπα πάλι ότι η ατομική ευθύνη παίζει πάρα πολύ σημαντικό ρόλο στο συγκεκριμένο θέμα. Διότι υπάρχει απολυμαντικός σταθμός, αλλά δεν είναι υποχρεωτικό να περάσουν όλα τα αυτοκίνητα από εκεί. Οι απολυμαντικοί σταθμοί, όμως, κανονικά εκδίδουν πιστοποιητικό, ένα χαρτί, που το δείχνει το αυτοκίνητο στην εκτροφή, ώστε να μπορέσει να πάρει το γάλα.

Δεν το ξέρω αν στην Αιτωλοακαρνανία, στην πατρίδα σας, δεν έχει απολυμαντικό σταθμό. Όμως, είναι πάρα πολύ εύκολο να το μάθετε. Και αν δεν μπορείτε εσείς, μόλις τελειώσουμε θα σας ενημερώσω εγώ αμέσως.

 Η απόφαση υπέρ ή κατά του εμβολίου δεν είναι πολιτική απόφαση. Στηρίζεται στην ομόφωνη γνώμη των κτηνιάτρων και των καθηγητών των κτηνιατρικών σχολών της χώρας.

Ο εμβολιασμός, αγαπητέ κύριε Ζαμπάρα, γίνεται σε τρίτες χώρες. Γίνεται στην Ιορδανία, γίνεται στην Τουρκία, γίνεται στο Μαρόκο, γίνεται στην Ινδία, στις οποίες…

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Και στη Γαλλία.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Στη Γαλλία δεν έχει γίνει ο εμβολιασμός για την ευλογιά.

Σε κανένα ευρωπαϊκό κράτος -το τονίζω για να το ακούσετε ξανά- δεν έχει γίνει εμβολιασμός για την ευλογιά. Σε κανένα!

Ούτε στη Βουλγαρία έγινε, ούτε στη Ρουμανία έγινε, κύριε Ζαμπάρα. Μην ακούτε. Εγώ σας δικαιολογώ. Δεν είστε ειδικός. Σας λέω, όμως, ότι δεν έχει γίνει εμβόλιο σε ευρωπαϊκό κράτος. Δεν υπάρχει και ευρωπαϊκό εμβόλιο εγκεκριμένο από την Ευρωπαϊκή Επιτροπή.

Αυτές οι χώρες οι οποίες εμβολιάζουν, εξακολουθούν να έχουν ευλογιά; Εξακολουθούν να έχουν ευλογιά. Εμβολιάζει η Τουρκία, εμβολιάζει το Μαρόκο, εμβολιάζει η Ιορδανία. Και εμβολιάζουν. Και ευλογιά έχουν. Και ζώα θανατώνουν.

Ξαναλέω το εξής. Σε καμία χώρα της Ευρωπαϊκής Ένωσης δεν έχει εφαρμοστεί ο εμβολιασμός για την ευλογιά. Γιατί δεν έχει εφαρμοστεί; Να σας πω και τους λόγους ακόμα μία φορά, και δεν θα βαρεθώ να το λέω, και δεν είναι δικιά μου η άποψη, σας το επαναλαμβάνω, είναι όλων των κτηνιάτρων των κτηνιατρικών σχολών της χώρας.

Οι λόγοι για τους οποίους δεν έχει επιλεγεί η τακτική του εμβολιασμού είναι οι παρακάτω. Τα υπάρχοντα εμβόλια, όπως σας είπα, είναι αμφιβόλου ποιότητας και αμφιβόλου αποτελεσματικότητας. Τα κράτη τα οποία εμβολιάζουν, και ευλογιά συνεχίζουν να έχουν και θανατώνουν. Τα διαθέσιμα εμβόλια για την ευλογιά δεν είναι «ιχνηθετικά», δεν είναι DIVA.

Δηλαδή εάν βρούμε ένα ζώο θετικό, δεν ξέρουμε, αγαπητέ συνάδελφε, εάν το ζώο αυτό νόσησε ή αν αυτό το ζώο είναι εμβολιασμένο. Συνέπεια; Θανάτωση. Με αυτόν τον τρόπο δηλαδή επιταχύνουμε τις θανατώσεις. Θα συνεχίσουμε να θανατώνουμε τα ζώα που νοσούν, σε συμμόρφωση προς τις υπάρχουσες ενωσιακές διατάξεις. Επιπλέον, ευθέως ομιλεί η Ευρωπαϊκή Επιτροπή για κυρώσεις στις εξαγωγές στα ελληνικά προϊόντα ζωικής προέλευσης, όπως είναι το γάλα, το κρέας ή το μαλλί, που εξάγονται σε τρίτες χώρες.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Σε τρίτες χώρες.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Τέλος, σε περίπτωση εμβολιασμού ξέρετε πάρα πολύ καλά ότι η χώρα μας θα πάψει να είναι υγειονομικά καθαρή. Τι σημαίνει αυτό; Αυτό σημαίνει τουλάχιστον οκτώ με δέκα χρόνια με όλες τις συνέπειες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Αναφερθήκατε σε lockdown. Είναι το έσχατο μέτρο. Είναι το έσχατο μέτρο! Το αποφεύγουμε. Προσπαθούμε να το αποφύγουμε. Γιατί; Επειδή θα έχει μεγάλες συνέπειες και στην αγορά και στη κτηνοτροφία και στους κτηνοτρόφους. Για αυτό έχουμε αυστηροποιήσει στα μέτρα. Για αυτό ζητάμε την επικούρηση της Αστυνομίας σε εντονότερο βαθμό για την πλήρη εφαρμογή των μέτρων. Βεβαίως, η Κυβέρνηση θα στηρίξει την κτηνοτροφία. Είναι αποφασισμένη να το κάνει. Και το αποδεικνύει εμπράκτως και με τον διπλασιασμό των ενισχύσεων για τους κτηνοτρόφους για τα θανατωθέντα ζώα.

Οι τιμές δεν είναι χαμηλές, κύριε Ζαμπάρα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Θα σας πω ότι σε όλη την Ευρωπαϊκή Ένωση -στην Ισπανία και στη Βουλγαρία που είχαν- οι τιμές αποζημίωσης που δώσανε για τα ζώα ήταν 95 ευρώ. Εμείς 250 ευρώ, και για τα αρσενικά μέχρι 500 ευρώ. Δεν είναι χαμηλές.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Τελειώνω, κύριε Πρόεδρε.

Στις περιφέρειες έχουν ήδη δοθεί 30 εκατομμύρια ευρώ για θανατωθέντα ζώα και επίκειται τις επόμενες μέρες, τις επόμενες δύο εβδομάδες, νέα πληρωμή για θανατωθέντα ζώα, αλλά και για έξοδα λειτουργικά των περιφερειών, μέσω του προγράμματος «de minimis», όπως είπατε, για τις ζωοτροφές.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υφυπουργού)

Ναι, καθυστερήσαμε. Είναι έτοιμες οι ζωοτροφές. Μέχρι 63 εκατομμύρια ευρώ ενίσχυση για τους κτηνοτρόφους σε όλη τη χώρα σε τρεις κλίμακες 4 ευρώ, 6 ευρώ και 14 ευρώ, ανάλογα με τον χρόνο εγκλεισμού. Τα ΦΕΚ και τα χρήματα βρίσκονται στον ΟΠΕΚΕΠΕ. Γνωρίζετε, όμως, ότι υπάρχει μια…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε φτάσει στα έξι λεπτά.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Τελειώνω, κύριε Πρόεδρε, αμέσως.

Επίκειται, όμως, η πληρωμή το επόμενο δεκαήμερο. Επιπλέον, έχει κατατεθεί στη Βουλή, και θα ψηφιστεί με το επόμενο νομοσχέδιο, διάταξη για αναστολή των φορολογικών και ασφαλιστικών υποχρεώσεων των κτηνοτρόφων, καθώς και αναστολή πληρωμής των δημοτικών τελών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Βλέπετε, λοιπόν, ότι υπάρχει ένα ολοκληρωμένο σχέδιο, ότι κάνουμε τον αγώνα για να περιορίσουμε και να εκριζώσουμε την ευλογιά. Όμως, όπως σας είπα εξαρχής, λόγω της ιδιαιτερότητας της επιδημιολογικής, είναι δύσκολη η εκρίζωση.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τρίτη με αριθμό 10/6-10-2025 επίκαιρη ερώτηση δεύτερου κύκλου του Βουλευτή Λαρίσης της Κοινοβουλευτικής Ομάδας «ΣΥΡΙΖΑ–ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Περιβάλλοντος και Ενέργειας με θέμα: «Οι αγρότες απλήρωτοι, το αγροτικό ρεύμα κόβεται».

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, θα έχετε ακούσει, πιστεύω, ότι οι εκκρεμότητες στις πληρωμές των αγροτών αγγίζουν τα 2 δισεκατομμύρια, από 30 Ιουνίου του 2025. Θα έχετε ακούσει για ένα σκάνδαλο στον ΟΠΕΚΕΠΕ! Επίσης, θα έχετε ακούσει επίσης -το ακούσαμε και πριν- ότι οι κτηνοτρόφοι ξεκληρίζονται.

Την ίδια ώρα -αυτό δεν ξέρω αν το έχετε υπ’ όψιν, αν το έχετε ακούσει- η ΔΕΗ και άλλοι πάροχοι στέλνουν αγωγές στους αγρότες. Για πείτε μου εσείς, εάν δεν πληρωνόσασταν θα μπορούσατε να πληρώσετε τη ΔΕΗ, το ρεύμα; Όχι.

Αυτή είναι η πέμπτη ερώτηση. Νομίζω την άλλη εβδομάδα πρέπει να προετοιμάσετε τις 120 δόσεις πάλι. Να ενταχθούν οι αγρότες στο πρόγραμμα των 120 δόσεων διότι γεγονότα όχι άσχετα, γεγονότα απρόβλεπτα τα οποία δεν είχαν καμία σχέση με τη δραστηριότητα των αγροτών, όπως η μη καταβολή των πληρωμών, τους οδηγούν στην αδυναμία να πληρώσουν τις υποχρεώσεις τους προς τον πάροχο ηλεκτρικού ρεύματος. Αυτό είναι το πιο στοιχειώδες που οφείλετε να κάνετε.

Το δεύτερο σας το είχα πει και στην προηγούμενη επίκαιρη πριν έναν μήνα. Εμείς το είχαμε ήδη νομοθετήσει. Μία φορά τον χρόνο -σας έδειξα και το έγγραφο- έκδοση λογαριασμού ρεύματος για τον αγρότη, διότι ο αγρότης πληρώνεται μία ή δύο φορές τον χρόνο. Μία φορά. Και όποιος ήταν υπερήμερος εννοείται θα βαρύνεται με αυτά που πρέπει να επιβαρύνεται. Το 2020 ο κ. Σκρέκας το έχει αναγνωρίσει αυτό και είπε «ναι, ήταν θετικό το μέτρο, θα το συνεχίσουμε». Αγνοείται. Συνεπώς, είναι δύο υποχρεώσεις για τις οποίες δεν χωρούν δικαιολογίες. Σήμερα πρέπει να πείτε «ναι, πρώτον θα ενταχθούν στις 120 δόσεις αυτοί οι οποίοι είχαν χάσει τη ρύθμιση». Την είχαν χάσει όχι επειδή δεν ήθελαν να πληρώσουν αλλά επειδή δεν μπορούσαν να πληρώσουν. Και γιατί δεν μπορούσαν να πληρώσουν; Λόγω της ανικανότητας κάποιων στο Υπουργείο τα τελευταία πέντε χρόνια να κάνουν τη δουλειά τους.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ. Παρακαλώ να είστε εντός του χρόνου σας.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ πολύ, κύριε Πρόεδρε.

Κύριε Βουλευτά, σας ευχαριστώ για την ερώτηση. Όπως είπατε κι εσείς έχουμε κάνει αρκετές συζητήσεις για το αγροτικό ρεύμα και για το κόστος ενέργειας για τους αγρότες. Είναι κάτι που με τις σημερινές συνθήκες το βλέπουμε ως ακόμα πιο σημαντικό. Εμείς βλέπουμε δυο άμεσα πεδία για παρεμβάσεις. Το ένα είναι τα αιτήματα των αγροτών που δεν πλήρωσαν και απεντάχθηκαν από το πρόγραμμα ΓΑΙΑ. Είναι ένα πολύ επιτυχημένο πρόγραμμα αυτής της Κυβέρνησης που εξασφάλισε χαμηλότερες τιμές στους αγρότες. Είναι κάτι που έχουμε πει και στο παρελθόν ότι θέλουμε να επανεξετάσουμε. Και επίσης, ο διακανονισμός των 120 δόσεων στον οποίον αναφερθήκατε κι εσείς, είναι επίσης μία λύση που έδωσε αυτή η Κυβέρνηση για τις ληξιπρόθεσμες οφειλές των αγροτών που είχαμε από την άνοιξη, πριν έχουμε τα σημερινά φαινόμενα. Είχαμε αρκετούς αγρότες οι οποίοι είχαν χάσει τις δόσεις και είχαν απενταχθεί από αυτό τον διακανονισμό. Εξετάζουμε αυτά τα μέτρα. Έχουμε κάνει τις αναλύσεις μας και ελπίζουμε να είμαστε σε θέση να ανακοινώσουμε κάτι σύντομα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Εδώ δεν πάει το «λακωνίζειν εστίν φιλοσοφείν». Την ίδια ακριβώς απάντηση δώσατε και πριν έναν μήνα στην ίδια ερώτηση, ακριβώς ίδια. Ακριβώς η ίδια ερώτηση έχει κάποια λογική. Επειδή δεν απαντήθηκε. Και σωστά. Ακριβώς η ίδια απάντηση όμως δεν έχει λογική. Από λόγια χορτάσανε οι αγρότες. Πράξεις. Το θέμα λέτε ότι το εξετάζετε. Ναι. Και όταν τους κόψει το ρεύμα σήμερα, τι θα κάνει, τι θα πει ο αγρότης; Είπε ο κ. Τσάφος «το εξετάζουμε». Παύση εκπροσώπησης. Γνωρίζετε τι σημαίνει. Και αυτή η ασυνέπεια που δείχνει η Κυβέρνηση, η ασυνέπεια στο να τους εντάξει έχει και άλλες συνέπειες σε αυτούς που έχουν και τα αγροτικά φωτοβολταϊκά, όχι μόνο στους παραγωγούς.

Θα ήθελα -το απαιτώ μάλλον, γιατί το απαιτούν οι αγρότες και οι κτηνοτρόφοι- στη δευτερολογία σας να πείτε ότι σε 20 μέρες, σε έναν μήνα, θα ισχύσουν οι 120 δόσεις. Να εξετάσετε πλέον σοβαρά τη δυνατότητα αυτού ο οποίος εργάζεται στον πρωτογενή τομέα να εκδίδεται λογαριασμός ηλεκτρικού ρεύματος μία ή δύο φορές τον χρόνο. Δεν είναι δύσκολο, κύριε Υπουργέ. Βούληση πολιτική θέλει. Σας το αποδείξαμε ότι είχε γίνει στο παρελθόν, το 2019 και ίσχυσε ως το 2020. Βούληση και θέληση απαιτείται, κάτι το οποίο προφανώς εκ των πραγμάτων αποδεικνύεται ότι δεν διαθέτετε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Κύριε Βουλευτά, όπως σας είπα, θα είμαστε σε θέση να κάνουμε τις ανακοινώσεις σύντομα. Προφανώς πριν κάνουμε μια τέτοια κίνηση θέλουμε να εξετάσουμε τα νούμερα. Άλλωστε αναφέρεστε σε επανένταξη, σε λύσεις που έδωσε αυτή η Κυβέρνηση. Προφανώς θέλουμε να στηρίξουμε τον Έλληνα αγρότη και αυτό θα κάνουμε. Παρακολουθούμε βεβαίως και τις παύσεις εκπροσώπησης φορτίου που αφορούν ένα ποσοστό. Να κάνω μία γενικότερη αναφορά στο ότι έχουμε πολλές χιλιάδες αγροτικές παροχές. Εδώ μιλάμε για ένα ποσοστό των αγροτών αλλά θέλουμε να βοηθήσουμε και είμαστε πολύ κοντά στο να μπορέσουμε να παρουσιάσουμε ακριβώς αυτές τις λύσεις.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συζητήσουμε τώρα την τέταρτη με αριθμό 1/6-10-2025 επίκαιρη ερώτηση πρώτου κύκλου του Ανεξάρτητου Βουλευτή Αιτωλοακαρνανίας κ. Μάριου Σαλμά προς τον Υπουργό Περιβάλλοντος και Ενέργειας με θέμα: «Η εξέλιξη και η προοπτική του έργου της ηλεκτρικής διασύνδεσης Ελλάδας Κύπρου».

Παρακαλώ, κύριε Σαλμά.

**ΜΑΡΙΟΣ ΣΑΛΜΑΣ:** Ευχαριστώ, κύριε Πρόεδρε.

Κύριε Υπουργέ, είναι ένα θέμα επίκαιρο ζωτικής σημασίας από τα σοβαρά εθνικά θέματα η ηλεκτρική διασύνδεση της Ελλάδας με την Κύπρο. Αυτό το έργο φαίνεται να μην προχωράει. Πρέπει ο ελληνικός λαός να καταλάβει γιατί δεν προχωράει και ποιες είναι οι προοπτικές του έργου. Για να προχωρήσει αυτό το έργο υπάρχουν δημοσιεύματα ότι υπάρχει πρόβλημα βιωσιμότητας.

Το πρώτο πράγμα που ήθελα να σας ρωτήσω -και θέλω ευθεία απάντηση- είναι αν είχατε κάνει μελέτες βιωσιμότητας του έργου πριν προχωρήσει, ότι το έργο είναι βιώσιμο. Δεύτερον, ωφέλιμο προς τους πολίτες της Κύπρου και της Ελλάδος. Αν, ναι, ποιες είναι και θα παρακαλούσα να τις καταθέσετε στη Βουλή. Αν όχι, να μας πείτε γιατί δεν έγιναν αυτές οι μελέτες βιωσιμότητας, γιατί ακούμε τώρα από την Κύπρο ότι δεν είναι βιώσιμο το έργο, δεν θα είναι προς όφελος των πολιτών. Πείτε μας, μελετήσατε ένα τόσο σοβαρό έργο; Δώσατε σε οίκους αξιολόγησης μεγάλους να έχετε μια εκτίμηση της βιωσιμότητας του έργου;

Δεύτερον, για να προχωρήσει το έργο χρειάζονται βυθομετρήσεις, ναι ή όχι; Στην Κάσο, αν δεν κάνω λάθος, εκτός των άλλων πήγατε να κάνετε και βυθομετρήσεις. Έγιναν οι βυθομετρήσεις; Θα γίνουν; Εστάλησαν και στην Κύπρο, ναι ή όχι; Και αν δεν έγιναν οι βυθομετρήσεις μπορεί να προχωρήσει το έργο χωρίς αυτές; Και αν όχι πότε θα τις κάνετε;

Ρήτρες. Υπάρχουν ρήτρες για την καθυστέρηση του έργου, ναι ή όχι; Πληρώνει κάθε μέρα ένα ποσό η Ελλάδα και η Κύπρος στις εταιρείες ως ρήτρα; Και αν αυτή η ρήτρα δεν εντάσσεται σε γεωστρατηγική αστοχία, είναι ρήτρα που την πληρώνει μόνο η Ελλάδα; Ερώτηση που απαιτεί και απάντηση σαφή: πόσα χρήματα έχουν πληρωθεί ως ρήτρα μέχρι σήμερα από την Ελλάδα ή από τον ΑΔΜΗΕ;

Επίσης, υπάρχει και το θέμα της ασφάλειας. Και κλείνω με αυτό την πρωτολογία μου. Στην Κάσο φτάσαμε να θέλουμε να ρωτάμε τους Τούρκους και να μας παρεμποδίζουν. Εγώ κάνω μια υπόθεση εργασίας ότι ξαναπροσπαθούμε και μπορούμε να κάνουμε τις βυθομετρήσεις στην Κάσο. Αν οι Τούρκοι σταματήσουν έξω από την Κύπρο, όπου η Κύπρος διαθέτει στόλο, είναι αποφασισμένη η Κυβέρνηση να προστατεύσει τη διαδικασία αυτή ακόμη και προς την Κύπρο στην πλευρά της Κύπρου;

Αυτές τις απαντήσεις ήθελα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Κύριε Βουλευτά, σας ευχαριστώ για την ερώτηση.

Το έργο είναι ένα έργο δύο χωρών, αλλά είναι και ένα ευρωπαϊκό έργο, γιατί είναι ένα έργο project of common interest, έργο κοινού ενδιαφέροντος. Για να γίνει ένα έργο κοινού ενδιαφέροντος, οι χώρες εκφράζουν στην Ευρωπαϊκή Ένωση ότι θέλουν αυτό το έργο να γίνει, ότι είναι σημαντικό έργο. Ένα τέτοιο έργο, το οποίο διέπεται από τους δύο ρυθμιστές των δύο χωρών, την ΡΑΑΕΥ στην Ελλάδα και την ΡΑΑΕΥ στην Κύπρο, για να προχωρήσει χρειάζεται να κάνει μια οικονομοτεχνική ανάλυση, οικονομική ανάλυση -cost benefit analysis, λέγεται, κόστος ωφέλειας- η οποία έχει κάνει το έργο προκειμένου να προχωρήσει.

Θυμίζω, επίσης, ότι το έργο έχει λάβει μια πάρα πολύ σημαντική χρηματοδότηση από την Ευρωπαϊκή Επιτροπή, από την Ευρωπαϊκή Ένωση, της τάξεως των 657 εκατομμυρίων, η οποία προφανώς επιδότηση κρίνει ότι αυτό το έργο χρειάζεται κάποια επιπλέον ενίσχυση, έτσι ώστε να είναι οικονομικά βιώσιμο.

Ο ΑΔΜΗΕ όταν ανέλαβε το έργο, στο τέλος του 2023, ανέλαβε ουσιαστικά και τις συμβατικές υποχρεώσεις του έργου, που ήταν ένα συμβόλαιο με την Exance, το οποίο συνέχιζε να υλοποιεί και σ’ αυτήν τη διαδικασία έχει κάνει πληρωμές περίπου στα 300 εκατομμύρια ευρώ. Προς το παρόν αυτές είναι οι πληρωμές που σχετίζονται με το έργο.

Στην παρούσα στιγμή αυτό που έχουμε και συζητάμε σε τεχνικό επίπεδο είναι ότι έχουμε κάποιες διαφορές μεταξύ των δύο ρυθμιστών. Επειδή είναι ένα έργο που διέπεται και από τους δύο ρυθμιστές, πρέπει και οι δύο ρυθμιστές να έχουν την ίδια άποψη για το πώς προχωράει αυτό το έργο. Δεν μπορεί ο ένα ρυθμιστής να λέει «α» και ο άλλος ρυθμιστής να λέει «β».

Εδώ έχουμε σε κάποια τεχνικά ζητήματα κάποιες διαφορές, κυρίως για την αναγνώριση των εξόδων, δηλαδή αυτά τα έξοδα που έχουν γίνει κατά πόσο και οι δύο ρυθμιστές αναγνωρίζουν ότι, ναι, αυτό είναι το ποσό. Επίσης, για κάποια πιο τεχνικά ζητήματα, όπως για τις μεταφορές των αδειών, αλλά δεν θέλω να μπω σε μεγάλη λεπτομέρεια, όπως, επίσης, και για την πληρωμή του έργου κατά τη διάρκεια της κατασκευής. Αυτό επειδή είναι ένα μεγάλο έργο, που θα πάρει πολλά χρόνια, υπάρχει μια πρόβλεψη αντί να περιμένουμε να ηλεκτριστεί το καλώδιο και τότε να γίνουν οι πρώτες πληρωμές, να γίνουν κάποιες πληρωμές κατά τη διάρκεια. Φανταστείτε, για παράδειγμα, αν χτίζατε ένα σπίτι, θα δίνατε κάποιες προκαταβολές, θα δίνατε κάποιες πληρωμές, δεν θα περιμένατε να τελειώσει το σπίτι.

Σ’ αυτό το πλαίσιο υπάρχει μια συμφωνία με την Κύπρο να πληρωθούν κάποια χρήματα κατά τη διάρκεια της κατασκευής και προσπαθούμε να βρούμε μια λύση, έτσι ώστε αυτή η πρόληψη να μπορέσει να καλυφθεί.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

 **ΜΑΡΙΟΣ ΣΑΛΜΑΣ:** Κύριε Πρόεδρε, είναι δικαίωμα του κάθε Υπουργού να απαντάει όπως θέλει -και κρίνεται- αλλά πρέπει να σας πω ότι στα τρία σας λεπτά μου είπατε το ένα εκατοστό όσων γράφονται στα sites.

Εγώ δεν ήρθα εδώ για να υπεκφύγετε. Μου απαντήσατε τίποτε από αυτά που σας ρώτησα;

Κύριε Πρόεδρε, δεν μου απάντησε.

Κύριε Υπουργέ, δεν μου απαντήσατε. Έχετε κάποιο πρόβλημα;

Σας ρώτησα στην ερώτησή μου, που είναι έξι γραμμές, πού ξόδεψε 300 εκατομμύρια ο ΑΔΜΗΕ. Θα τα πείτε σήμερα θέλετε-δεν θέλετε στη Βουλή. Ξόδεψε 300 εκατομμύρια. Με ποιους διαγωνισμούς; Σε ποια αντικείμενα; Ποια ποσά; Ποιοι ήταν αυτοί που πήραν τα χρήματα; Θα τα πείτε τώρα στη δευτερολογία σας. Αν δεν τα πείτε, σημαίνει ότι έχετε κάτι να κρύψετε.

Απόδειξη είναι ότι δεν είχατε κάνει μελέτες. Μου είπατε ότι κάνατε μια cost benefit μελέτη, η οποία στη συνέχεια φάνηκε αστεία, αφού χρειάστηκε να αναθεωρηθεί το ποσό. Έτσι δεν είναι; Έτσι δεν είπατε; Άρα, ποια σοβαρότητα έχετε όταν κάνετε μια «cost benefit», μια απλή μελέτη για να κάνετε το έργο και μετά αναθεωρείται και το ποσό, αναθεωρείται το «cost» και το «benefit» αμφισβητείται.

Πέστε μου τώρα, λοιπόν, αφού κάνατε cost benefit analysis, ποιο είναι το όφελος για τους Έλληνες και για τους Κύπριους καταναλωτές. Πείτε το μου τώρα. Όχι να μου λέτε τώρα ότι κάναμε ένα σπίτι και αερολογίες.

Είστε νέος άνθρωπος και πρέπει να απαντάτε σωστά και να σέβεστε ανθρώπους που έρχονται να εκφράσουν την αγωνία του κόσμου. Διότι όταν λέει ο κ. Χριστοδουλίδης: «Δεν εκβιάζομαι», είναι πολύ σοβαρό. Να μας πείτε από ποιον εκβιάζεται, για να καθαρίσετε και την εικόνα της Κυβέρνησής σας για να μην πέφτουν σκιές πάνω.

Σας ρώτησα: Δώσατε ρήτρες; Ναι ή όχι. Να σας ανεβάσω τον τόνο της φωνής, αφού δεν απαντήσατε στην πρωτολογία. Και πόσα; Ναι ή όχι; Ρήτρες. Πληρώνει ο ελληνικός λαός γι' αυτές τις ρήτρες; Και πόσα πλήρωσε;

Η σιωπή μου είναι για να καταλάβετε ότι δεν είναι στην ποσότητα του λόγου το ενδιαφέρον της κοινωνίας, αλλά είναι σε αυτά τα σκληρά ερωτήματα που δικαιούται να ξέρει κάθε Έλληνας και που έχει εσάς και περιμένει απάντηση. Ξαναλέω, πληρώνετε ρήτρες; Ναι ή όχι; Κάθε μέρα πόσο; Τις πληρώνετε εσείς ή η Κύπρος; Και τι ποσό έχετε πληρώσει συνολικά μέχρι σήμερα; Και πού πήγαν τα 300 εκατομμύρια του ΑΔΜΗΕ για ένα έργο που δεν έχει ξεκινήσει; Κάνατε βυθομετρήσεις; Ναι ή όχι; Είναι απαραίτητες; Ναι ή όχι; Θα τις κάνετε; Ναι ή όχι; Αν οι Τούρκοι σταματήσουν έξω από την Κύπρο, σας λέω εγώ, θα υποστηρίξετε, ναι ή όχι; Αυτά σας ζήτησα να απαντήσετε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κύριε Βουλευτά, το γεγονός ότι εσείς δεν ακούσατε αυτά που είπα δεν σημαίνει ότι δεν απάντησα. Θα τα ξαναπώ. Είπατε ότι ο ΑΔΜΗΕ έχει πληρώσει περίπου 300 εκατομμύρια. Στο μεγαλύτερο ποσοστό αυτό είναι για την εκπλήρωση ενός συμβολαίου με την Nexans, είναι η εταιρεία που χτίζει το καλώδιο. Όταν ανέλαβε το έργο ο ΑΔΜΗΕ υπήρχε μια υφιστάμενη σύμβαση. Αυτό αγόρασε ο ΑΔΜΗΕ όταν μπήκε μέσα στο έργο. Αυτήν την υφιστάμενη σύνδεση κλήθηκε να συνεχίσει να εφαρμόζει. Άρα, πλήρωνε λεφτά για να γίνει αυτή η σύμβαση. Το μεγαλύτερο είναι να χτιστεί το καλώδιο, το οποίο χτίζεται. Υπάρχει καλώδιο. Το μεγαλύτερο ποσοστό αυτών των 300 εκατομμυρίων είναι για να χτιστεί το καλώδιο.

Με ρωτάτε για ρήτρες. Είναι ένα συμβόλαιο, προφανώς έχει ρήτρες. Έχει γενικές ρήτρες γιατί είναι ένα μεγάλο συμβόλαιο. Αυτό που σας λέμε είναι ότι εμείς, ο ΑΔΜΗΕ δηλαδή, έχει πληρώσει περίπου 300 εκατομμύρια στην υλοποίηση αυτού του συμβολαίου.

**ΜΑΡΙΟΣ ΣΑΛΜΑΣ:** Ποιες είναι οι ρήτρες;

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Έχει πληρώσει 300 εκατομμύρια στην υλοποίηση αυτού του συμβολαίου. Σας είπα επίσης, επειδή μιλήσατε και για την Κύπρο, ότι από την Κύπρο αυτήν τη στιγμή δεν υπάρχουν ανάλογα κόστη κι αυτό είναι και το βασικό αντικείμενο της συζήτησης που κάνουμε με την Κύπρο για την αναγνώριση των εσόδων και την πληρωμή των 25 εκατομμυρίων, που είναι μέρος της συμφωνίας, που θα πληρώσει η Κύπρος κατά τη διάρκεια της κατασκευής του καλωδίου.

Μιλήσατε για το cost benefit analysis. Δεν κατάλαβα τι δεν σας άρεσε. Ότι άλλαξε κάποια στιγμή το κόστος του καλωδίου; Άλλαξε πριν από ενάμιση-δύο χρόνια -δεν το θυμάμαι από μνήμης- το κόστος του καλωδίου. Αυτό συμβαίνει σε κάποια έργα. Ξεκινάς με ένα κόστος και κατά τη διάρκεια της υλοποίησης ενός έργου μερικές φορές αλλάζει το κόστος. Έχουμε μια τεκμηριωμένη ανάλυση η οποία είναι αυτή που απαιτείται από το Ευρωπαϊκό Ρυθμιστικό Πλαίσιο. Για να κάνεις κάποιο έργο πρέπει να κάνεις κάποια ανάλυση. Αυτήν την ανάλυση έχουμε κάνει και με αυτήν την ανάλυση έχει πάει το έργο στην Ευρωπαϊκή Ένωση για να πάρει χρήματα και έχει πάει στους ρυθμιστές έτσι ώστε να αναγνωρίσουν αυτό το έργο. Αυτή είναι η διαδικασία.

**ΜΑΡΙΟΣ ΣΑΛΜΑΣ:** Ρήτρες. Να μας πείτε πόσα είναι.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Αυτή είναι η διαδικασία με την οποία υλοποιούνται τα έργα και σε αυτήν τη φάση, σε αυτήν τη χρονική στιγμή το βασικό επόμενο βήμα είναι να ξεκαθαρίσουμε και να συγχρονίσουμε τα δύο ρυθμιστικά πλαίσια, ώστε να μην υπάρχει διαφορά μεταξύ των δύο χωρών.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την…

**ΜΑΡΙΟΣ ΣΑΛΜΑΣ:** Ντροπή σου! Ντροπή σου!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ.

Συνεχίζουμε με την πρώτη, με αριθμό 8/6-10-2025, επίκαιρη ερώτηση δεύτερου κύκλου του Βουλευτή Μαγνησίας της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Αλέξανδρου Μεϊκόπουλου προς τον Υπουργό Περιβάλλοντος και Ενέργειας με θέμα: «Εκκρεμότητα ως προς την αξιολόγηση της περιβαλλοντικής μελέτης για την εγκατάσταση πλωτής πλατφόρμας LNG στον Παγασητικό Κόλπο».

Κύριε συνάδελφε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Τσάφο, είστε ο τέταρτος Υπουργός με τον οποίο συζητώ για την σχεδιαζόμενη επένδυση πλωτού σταθμού LNG στον Παγασητικό. Έχω συζητήσει με τον κ. Αμυρά, με την κ. Σδούκου και με τον κ. Σκυλακάκη.

Θα σταθώ στην τελευταία συζήτηση που είχα με τον κ. Σκυλακάκη, που δεν είναι βέβαια πλέον Υπουργός Ενέργειας και Περιβάλλοντος, και ο οποίος τον Ιούλιο του 2024 σ’ αυτήν την Αίθουσα είχε πει τα εξής. Τα παραθέτω αυτούσια:

«Η δική μου άποψη ως αρμόδιου Υπουργού είναι ότι η συγκεκριμένη επένδυση δεν αφορά την ενεργειακή ασφάλεια της χώρας. Αφορά ενδεχομένως ενδιαφέροντα τροφοδοσίας εκτός χώρας.

Η εκτίμησή μου είναι ότι αυτή η επένδυση δεν έχει στη φάση αυτή προοπτικές υλοποίησης σε επίπεδο οικονομικής και πολιτικής βιωσιμότητας. Το τι θα γίνει και με την περιβαλλοντική μελέτη, θα περιμένουμε για λίγο διάστημα και θα το διαπιστώσουμε. Το θέμα αυτό δεν θα συνεχίσει να απασχολεί επί πολύ την τοπική κοινωνία». Αυτή είναι η απάντηση του κ. Σκυλακάκη.

Όπως αντιλαμβάνεστε, κύριε Υπουργέ, οι πολίτες της Μαγνησίας πήραν μια βαθιά ανάσα καθώς εξέλαβαν την τοποθέτηση του κ. Σκυλακάκη ως μία έμμεση διαβεβαίωση ότι η επένδυση αυτή δεν θα γίνει. Όμως, δεν εφησυχάζουν -και δικαίως- μέχρι να εκδοθεί η σχετική απόφαση που να αποτυπώνει την προαναγγελθείσα απόρριψη της επένδυσης. Η επένδυση αυτή αφορά την υγεία των ίδιων και των παιδιών τους. Ενέχει σοβαρούς κινδύνους για το περιβάλλον και την ασφάλειά τους και θέτει σε κίνδυνο την αλιεία, τον τουρισμό και την ποιότητα ζωής σε μία από τις πιο ζωντανές παράκτιες περιοχές της χώρας. Τα έχουμε συζητήσει και αναλύσει διεξοδικά σε προηγούμενες συζητήσεις.

Κύριε Υπουργέ, έχει περάσει ένας χρόνος από τότε χωρίς να έχει εκδοθεί η απόφαση της αρμόδιας υπηρεσίας της περιβαλλοντικής αδειοδότησης του Υπουργείου σας. Σας καλώ, λοιπόν, με ειλικρίνεια και ευθύνη να απαντήσετε στον κόσμο της Μαγνησίας που μας ακούει τα εξής: Πρώτον, ως νέα ηγεσία του Υπουργείου Περιβάλλοντος και Ενέργειας, συμμερίζεστε τη θέση του προκατόχου σας ότι το έργο LNG στον Βόλο δεν θα γίνει; Δεσμεύεστε πολιτικά από τη θέση αυτή;

Δεύτερον, έχετε ενημερωθεί για το χρονοδιάγραμμα ολοκλήρωσης της αξιολόγησης της Μελέτης Περιβαλλοντικών Επιπτώσεων; Αν ναι, ποιο είναι αυτό;

Τρίτον, ο κ. Σκυλακάκης είχε αναφερθεί μόνο σε ζητήματα οικονομικής και πολιτικής βιωσιμότητας. Το περιβαλλοντικό και υγειονομικό αποτύπωμα του έργου, η ασφάλεια και οι επιπτώσεις στην τοπική οικονομία, θα ληφθούν υπεύθυνα υπόψη;

Τέταρτον, γνωρίζουμε ότι οι υπηρεσίες του Υπουργείου Περιβάλλοντος και Ενέργειας κάνουν τις εισηγήσεις, αλλά ο Υπουργός είναι εκείνος που εν τέλει υπογράφει ή παγώνει την απόφαση. Αν η Υπηρεσία Περιβαλλοντικής Αδειοδότησης εγκρίνει την Μελέτη Περιβαλλοντικών Επιπτώσεων του έργου, ποια θα είναι η δική σας στάση;

Εν ολίγοις, κύριε Υπουργέ, και χωρίς περιστροφές, προτίθεστε να προχωρήσετε σε πολιτικές ή θεσμικές ενέργειες ώστε να καταστεί σαφές, οριστικά και αμετάκλητα, ότι η επένδυση αυτή δεν θα υλοποιηθεί;

Ευχαριστώ πολύ, κύριε Πρόεδρε.

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κύριε Βουλευτά, σας ευχαριστώ για την ερώτηση. Παραθέσατε τα λόγια του πρώην Υπουργού, του κ. Σκυλακάκη, αλλά μετά, στις ερωτήσεις σας, βάλατε έναν τόνο και μία φράση που δεν είπε. Οπότε, θέλω να ξεκαθαρίσω κάποια πράγματα.

Ο κ. Σκυλακάκης είπε ότι αυτό είναι ένα έργο που δεν φαίνεται να είναι απαραίτητο για την εθνική ασφάλεια της χώρας. Εγώ θα σας το πω λίγο πιο απλά. Αυτήν τη στιγμή έχουμε συγκεκριμένες πύλες εισόδου για φυσικό αέριο στη χώρα. Έχουμε δύο στα σύνορα με τη Βουλγαρία, έχουμε δύο στα σύνορα με την Τουρκία -και ένα πιο νέο στον TAP- έχουμε δύο πύλες εισόδου υγροποιημένου φυσικού αερίου. Αυτές οι πύλες εισόδου, στα περισσότερα σενάρια, επαρκούν για να καλύψουν τις ανάγκες της χώρας μας.

Από την άλλη μεριά, έχουμε τέσσερα προτεινόμενα έργα, σαν αυτό, σε όλη τη χώρα, τα οποία βλέπουν και την εθνική, αλλά και την περιφερειακή αγορά. Και αυτό που είδαμε, κυρίως το 2022 αλλά και πιο πρόσφατα, είναι ότι η περιφερειακή αγορά μας αφορά. Αν η Βουλγαρία δεν έχει φυσικό αέριο, επηρεαζόμαστε και εμείς. Άρα, το να βλέπει κάποιος την ευρύτερη περιφερειακή αγορά, είναι απόλυτα λογικό και για να κρίνει την οικονομική και πολιτική βιωσιμότητα ενός έργου, αλλά και για να κρίνει αν ένα έργο χρειάζεται -για να το πω έτσι λαϊκά.

Αυτή, όμως, είναι μια συζήτηση: Η οικονομική και πολιτική βιωσιμότητα ενός έργου, η αναγκαιότητά του για την ασφάλεια της χώρας ως κάτι απαραίτητο -το οποίο είναι κάτι διαφορετικό από το πρώτο- και είναι κάτι άλλο η περιβαλλοντική αδειοδότηση και η αξιολόγηση από τις υπηρεσίες για το περιβαλλοντικό αποτύπωμα μιας τέτοιας επένδυσης.

Να βάλω εδώ μια μικρή παρένθεση, επειδή μιλήσατε για τις συνέπειες αυτής της επένδυσης, να πούμε ότι αυτή η τεχνολογία -να το πω έτσι- το FSRU, η τεχνολογία που κάνει ουσιαστικά την επανενεργοποίηση του αερίου πάνω σε ένα πλοίο, είναι μια τεχνολογία ευρέως διαδεδομένη η οποία χρησιμοποιείται εδώ και περίπου είκοσι χρόνια και έχουμε γύρω στις σαράντα πέντε με πενήντα εγκαταστάσεις στον κόσμο, όπως φυσικά έχουμε και στην Αλεξανδρούπολη μια τέτοια κατάσταση, οπότε μιλάμε για μια τεχνολογία η οποία είναι αρκετά διαδεδομένη και ισχύει σε πάρα πολλές χώρες του κόσμου.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Άλλο σας ρώτησα.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Αυτό, πάλι, δεν λέει κάτι για το πώς ακριβώς οι υπηρεσίες θα αξιολογήσουν τις περιβαλλοντικές επιπτώσεις αυτής της επένδυσης, αυτής της πρότασης. Αυτή είναι μια αξιολόγηση που συνεχίζεται ακόμα. Δεν έχω να σας δώσω σήμερα ένα συγκεκριμένο χρονοδιάγραμμα για το πότε ακριβώς θα ολοκληρωθεί. Είναι μια αξιολόγηση που γίνεται και θα περιμένουμε να καταλήξει στα συμπεράσματά της.

Σας ευχαριστώ πολύ.

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Κύριε Υπουργέ, όπως σας προανέφερα, η εκκρεμότητα ως προς την έκδοση της απόφασης από την αρμόδια υπηρεσία του Υπουργείου σας, τροφοδοτεί την αβεβαιότητα, σε συνδυασμό με δημοσιεύματα σε ελληνικά, αλλά και ξένα μέσα μαζικής ενημέρωσης, που παρουσιάζουν το LNG στον Βόλο ως έργο σε τροχιά υλοποίησης με άμεσο, μάλιστα, ορίζοντα λειτουργίας. Ενδεικτικά αναφέρω -και θα τα καταθέσω και στα Πρακτικά- δημοσίευμα στο Ports Europe στις 13 Μαΐου 2025, το οποίο λέει μεταξύ άλλων: «Η Mediterranean Gas ανακοίνωσε ότι το έργο LNG στον Βόλο είναι επίσημα προγραμματισμένο να ξεκινήσει την λειτουργία του τον Ιούλιο του 2027. Τοποθετημένο στρατηγικά στο κέντρο της Ελλάδας, αναμένεται να αποτελέσει κομβική ενεργειακή πύλη για τη νοτιοανατολική Ευρώπη. Η εγκατάσταση έχει σχεδιαστεί να παρέχει έως και 5,2 δισεκατομμύρια κυβικά μέτρα φυσικού αερίου ετησίως στο ελληνικό δίκτυο, με δυνατότητα τροφοδότησης και γειτονικών χωρών, όπως η Βόρεια Μακεδονία, η Βουλγαρία, η Ρουμανία, η Αλβανία και η Ιταλία». Αυτό είναι το δημοσίευμα.

Θυμίζω ότι ο κ. Σκυλακάκης είχε πει ότι η συγκεκριμένη επένδυση έρχεται σε μια περίοδο που η χώρα έχει υπερκαλύψει τις ανάγκες της σε LNG μέσω της Ρεβυθούσας και του σταθμού της Αλεξανδρούπολης, επομένως δεν εξυπηρετεί την ενεργειακή ασφάλεια της χώρας. Θα πείτε -όπως μας έχετε πει, άλλωστε, και στο παρελθόν- ότι αυτές είναι οι προθέσεις της εταιρείας. Τις προθέσεις, λοιπόν, της εταιρείας τις βλέπουμε και τις παρακολουθούμε, όπως είδαμε άλλωστε και την περίληψη της αίτησης δέσμευσης δυναμικότητας για νέο σημείο εισόδου του εθνικού συστήματος φυσικού αερίου, που σχετίζεται με το έργο ARGO FSRU στον Βόλο στις 15 Απριλίου του 2025.

 Κύριε Υπουργέ, τις προθέσεις της Κυβέρνησης θέλουμε να ξεκαθαρίσουμε, γιατί τα τεχνικά και διαδικαστικά βήματα προχωρούν. Η Mediterranean Gas προχωρά ενεργά στη διαδικασία αδειοδότησης και ωρίμανσης του έργου, έτσι ώστε αυτό να διατηρείται σε κατάσταση ετοιμότητας και φυσικά, οι υπηρεσίες του υπουργείου γνωμοδοτούν θετικά.

Η Κυβέρνηση, τώρα, τι λέει από την άλλη; Ότι «εκτιμούμε, ότι στη φάση αυτή δεν υπάρχουν προοπτικές υλοποίησης». Μάλιστα. Εμείς βλέπουμε, κύριε Υπουργέ, μια σκόπιμη αμφισημία σε σχέση με το LNG στον Βόλο. Μια τακτική με την οποία εκπέμπονται δύο διαφορετικά μηνύματα: Προς τους πολίτες της Μαγνησίας, «μην ανησυχείτε, δεν το προχωρούμε τώρα». Προς τους επενδυτές το αντίθετο, «μην ανησυχείτε, η πόρτα είναι ανοιχτή». Μια πολιτική, δηλαδή, διατήρησης της επιλογής, που επιτρέπει στην Κυβέρνηση να κρατά το έργο ζωντανό, χωρίς να της κοστίζει πολιτικά.

Και επειδή βλέπουμε, κύριε Υπουργέ, ότι η νέα ηγεσία είναι θετική στο να εδραιωθεί η Ελλάδα ως ενεργειακός κόμβος της LNG, θα ήθελα να μου απαντήσετε ανοιχτά και από καρδιάς αν συμπεριλαμβάνεται ή θα συμπεριληφθεί ο Βόλος στον σχεδιασμό αυτό.

Ζητούμε, λοιπόν, μια ξεκάθαρη, επιτέλους, τοποθέτηση ή να υπερασπιστείτε το έργο θεσμικά, ανοιχτά, με πολιτικό θάρρος ή να το αποσύρετε οριστικά, καθαρά, ώστε να μην αιωρείται η αίσθηση της προοπτικής. Απλά πράγματα.

(Στο σημείο αυτό ο Βουλευτής κ. Αλέξανδρος Μεϊκόπουλος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Κύριε Βουλευτά, για τις ανακοινώσεις της εταιρείας δεν θα αναφερθώ, να ρωτήσετε την εταιρεία. Η κάθε εταιρεία που έχει μια επένδυση μπορεί να κάνει ό,τι ανακοινώσεις αυτή νομίζει ότι πρέπει να κάνει. Εγώ θα μιλήσω για την πολιτεία και το κράτος.

Είπατε στο τέλος ότι είναι η πρόθεσή μας να γίνουμε κόμβος. Έχουμε γίνει κόμβος. Άμα πάτε στο 2020, πρακτικά, έμπαινε αέριο στη χώρα και δεν έβγαινε τίποτα. Και σήμερα, το περισσότερο αέριο που μπαίνει στη χώρα, φεύγει από τη χώρα. Συνεχίζει και πηγαίνει σε τρίτες χώρες και παρέχει έτσι ενεργειακή ασφάλεια στην περιοχή και στα Βαλκάνια και στην Ιταλία. Το αέριο, που έρχεται μέσα από την Ελλάδα, φτάνει μέχρι τη Μολδαβία και την Ουκρανία.

Αυτό θεωρούμε ότι είναι κάτι θετικό για τη χώρα. Είναι θετικό για τη χώρα και ενεργειακά και γεωπολιτικά. Είναι κάτι που εμείς έχουμε στηρίξει ως Κυβέρνηση, υλοποιώντας έργα όπως το FSRU της Αλεξανδρούπολης, υλοποιώντας έργα όπως ο διασυνδετήριος αγωγός με την Βουλγαρία, υλοποιώντας έργα όπως ο νέος αγωγός που χτίζουμε με τη Βόρεια Μακεδονία. Εμείς θεωρούμε ότι αυτά είναι θετικά έργα. Είναι θετικό η περιοχή να βλέπει ότι η ενεργειακή της ασφάλεια περνάει μέσα από την Ελλάδα και ότι η Ελλάδα στηρίζει την περιφερειακή ενεργειακή ασφάλεια.

Αυτό, λοιπόν, είναι μια πάγια θέση της Κυβέρνησής μας και μάλιστα θα έλεγα ότι είναι και μια πάγια διαχρονική θέση κυβερνήσεων που θέλουν να δουν την χώρα μας να παίζει αυτό το ρόλο περιφερειακά. Αυτό, λοιπόν, σε επίπεδο μεγάλης πολιτικής.

Όταν, όμως, πάμε σε συγκεκριμένα έργα, το ποιο έργο θα γίνει, το ποιο έργο είναι οικονομικά βιώσιμο, το αν βγαίνουν τα κουκιά για να το πω λαϊκά, για ένα συγκεκριμένο έργο, είναι κάτι που δεν κρίνει η Κυβέρνηση. Στο τέλος της ημέρας, αυτές είναι οι ιδιωτικές επενδύσεις και όπως είπατε και εσείς, μια εταιρεία προωθεί τη δική της οπτική γωνία. Το κράτος εκεί που παρεμβαίνει είναι όταν θεωρεί ότι υπάρχει ανάγκη για την ενεργειακή ασφάλεια της χώρας να στηριχθεί ένα έργο. Επίσης, λειτουργεί μέσα στο πλαίσιο το θεσμοθετημένο για να αδειοδοτήσει τις δραστηριότητες στη χώρα τις οποίες μπορεί να αδειοδοτήσει.

Οπότε, νομίζω συγχέουμε τρία διαφορετικά πράγματα. Το ένα είναι η γενικότερη πολιτική της χώρας ότι θέλουμε να γίνουμε εξαγωγείς ενεργειακής ασφάλειας -το ορίζω εγώ- στην περιοχή. Αυτό είναι απόλυτα «ναι». Το δεύτερο είναι τι σημαίνει αυτό σε επίπεδο συγκεκριμένων έργων. Η απάντηση είναι εξαρτάται για ποιο έργο μιλάμε και για ποια χρονική στιγμή μιλάμε. Επίσης, έχουμε ξεκαθαρίσει ότι σε μεγάλο βαθμό μιλάμε και για ιδιωτικές επενδύσεις. Και τρίτον είναι ο ρόλος του κράτους ως μια αδειοδοτική αρχή που έρχεται κάποιος και λέει θέλω να κάνω κάτι εδώ κι αυτό αξιολογείται σε τεχνικό επίπεδο να δούμε ποια είναι τα πιθανά ρίσκα που έχει αυτή η επένδυση και να αξιολογήσουμε αν αυτά τα ρίσκα μπορούν να μετριαστούν στο μέτρο του δυνατού. Αυτά είναι τρία διαφορετικά θέματα τα οποία συγχέετε εδώ.

Εμείς σας λέμε για το τελευταίο που είναι η πραγματική αξιολόγηση, αυτή συνεχίζεται και θα δούμε πού θα καταλήξει και όταν θα λήξει, θα βγάλουμε κι εμείς προφανώς ανάλογα συμπεράσματα από αυτή την ανάλυση.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο Βουλευτής κ. Κωνσταντίνος Σκρέκας ζητεί άδεια ολιγοήμερης απουσίας στο εξωτερικό από 16-10-2025 έως 17-10-2025 και ο Βουλευτής κ. Κωνσταντίνος Κεφαλογιάννης από 14-10-2025 έως 16-10-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τις ζητηθείσες άδειες.

Επίσης, έχω την τιμή να ανακοινώσω προς το Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει τις Εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών.

Ολοκληρώνουμε με τη δεύτερη με αριθμό 6/6-10-2025 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κ.Ο. «ΣΥΡΙΖΑ–ΠΡΟΟΔΕΥΤΙΚΗ ΣΥΜΜΑΧΙΑ» κ. Γεωργίου Καραμέρου προς τον Υπουργό Περιβάλλοντος και Ενέργειας με θέμα: «Κρίσιμες ελλείψεις του ΔΕΔΔΗΕ στις τηλεμετρήσεις δημιουργούν χάος στην τιμολόγηση των λογαριασμών ρεύματος».

Κύριε συνάδελφε, έχετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Ευχαριστώ, κύριε Πρόεδρε.

Κύριε Υφυπουργέ, κύριε Τσάφο, η Ανατολική Αττική, η Αττική, αλλά και η υπόλοιπη Ελλάδα αντιμετωπίζουμε σοβαρότατο πρόβλημα με τον ΔΕΔΔΗΕ. Αντιμετωπίζουμε πρόβλημα και με το δίκτυο ηλεκτροδότησης, που είναι ο κύριος εμπρηστής το καλοκαίρι και στην Ανατολική Αττική και σε άλλες περιφέρειες. Αντιμετωπίζουμε πρόβλημα με τα ρολόγια και το κυνήγι μαγισσών για ρευματοκλοπή που έχει ξεκινήσει.

Δεν αντιμετωπίζουν, όμως, μόνο οι πολίτες τους οποίους εμείς εκφράζουμε στην Ανατολική Αττική ή αλλού, αλλά ακόμα κι αυτοί οι οποίοι είναι συνοδοιπόροι σε αυτά τα έξι χρόνια, οι πάροχοι ηλεκτρικής ενέργειας. Έχετε δει φαντάζομαι την επιστολή του Ελληνικού Συνδέσμου Προμηθευτών Ενέργειας, του ΕΣΠΕΝ, που μιλάει για τα χάλια του ΔΕΔΔΗΕ, ο οποίος είναι ο πρωταθλητής στην είσπραξη των κονδυλίων από το Ταμείο Ανάκαμψης με 437 εκατομμύρια Ευρώ. Έχει λαμβάνειν, τουλάχιστον, γιατί η απορρόφηση είναι προβληματική.

Λένε, λοιπόν, οι πάροχοι για τον ΔΕΔΔΗΕ: Έχει βάλει μόνο το 13% των παροχών ηλεκτρικής ενέργειας με τηλεμετρούμενες παροχές. Έχει αδυναμία στην ορθή τιμολόγηση των καταναλώσεων εξαιτίας καθυστερήσεων, ελλείψεων και σφαλμάτων του ΔΕΔΔΗΕ. Έχει αδυναμία τιμολόγησης δικαιούχων του κοινωνικού οικιακού τιμολογίου επειδή παραλείπει με έγγραφό του να αναφερθεί στα καθορισμένα όρια κατανάλωσης των εν λόγω παροχών.

Φιάσκο ΔΕΔΔΗΕ. Ο ΔΕΔΔΗΕ που εκχωρήσατε στη Macquarie για τα 2 δισεκατομμύρια ευρώ προικοδοτείται με 437 εκατομμύρια ευρώ και αποτυγχάνει. Δυναμιτίζει την ελληνική κοινωνία στο επίπεδο της ασφάλειας σε σχέση με το δίκτυο ηλεκτροδότησης. Μέχρι προχθές παίρνουν φωτιά κολώνες στη Νέα Μάκρη τρέχουμε και δεν φτάνουμε μέσα στον Οκτώβριο. Μπάχαλο με τα ρολόγια, που θα σας πω στη δευτερολογία μου. Ακόμα και οι ίδιοι οι πάροχοι σας κρούουν καμπανάκι όχι κινδύνου, διάλυσης.

Αυτή τη διάλυση την είδαμε κι εδώ πριν από λίγο. Βουλευτής να φεύγει από το έδρανα της Νέας Δημοκρατίας, πρώην Υπουργός της Νέας Δημοκρατίας και να σας λέει «ντροπή σας» για το καλώδιο. Δεν θα μπούμε εμείς σε αυτή τη ρητορική, αλλά θα έπρεπε να σας προβληματίσει συνολικά η κατάσταση στην οποία έχετε περιέλθει, αλλά κυρίως έχετε βάλει τη χώρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ πολύ, κύριε Πρόεδρε.

Κύριε Βουλευτά, σας ευχαριστώ για την ερώτηση. Πριν πάω στην ερώτηση που κάνατε, θέσατε κι άλλες πέντε-έξι ερωτήσεις. Μιλάτε για τα χάλια του ΔΕΔΔΗΕ κι αναρωτιέμαι από πού προέκυψαν αυτά τα χάλια. Επενδύσεις ΔΕΔΔΗΕ το 2014 256 εκατομμύρια. Επενδύσεις το 2018 και 2029 ήταν 150 εκατομμύρια. Πήρατε έναν οργανισμό που ξόδευε 256 εκατομμύρια και τον πήγατε στα 150 εκατομμύρια. Ρευματοκλοπές. Είχαμε ρευματοκλοπές στη χώρα περίπου 1% και επί ΣΥΡΙΖΑ αυτό πήγε 4%, τετραπλασιάστηκε. Προσπαθούμε ακόμα να μαζέψουμε αυτό το κουβάρι που αφήσατε πίσω σας. Υπογειοποιήσεις. Είχαμε κάνει συζήτηση στη Βουλή για τις φωτιές. Ήταν μηδενικές σχεδόν οι υπογειοποιήσεις. Τώρα έχουμε πολλαπλάσιο αριθμό -δεν θυμάμαι το νούμερο από μνήμης- στις υπογειοποιήσεις για να προστατεύσουμε τις δασικές περιοχές από την πιθανότητα πυρκαγιάς.

 Παρουσιάσατε έναν ΔΕΔΔΗΕ, λοιπόν, τον οποίο επί τεσσεράμισι χρόνια αποδεκατίσατε και μας λέτε ότι τώρα ο ΔΕΔΔΗΕ είναι μπάχαλο. Εμείς δεν συμφωνούμε με αυτή τη διάγνωση. Γιατί από τα 150 εκατομμύρια έχει πάει στα 812 εκατομμύρια. Τόσες επενδύσεις έκανε πέρυσι.

Το πρόγραμμα των «έξυπνων μετρητών» για το οποίο εδώ πέρα μιλάμε, για την τηλεμέτρηση, είναι ένα τεράστιο έργο το οποίο θα αλλάξει τους μετρητές της χώρας. Προσπαθούμε να κάνουμε σε λίγα χρόνια μια πλήρη αναδιοργάνωση του τρόπου με τον οποίο μετράμε την ηλεκτρική ενέργεια στη χώρα και στον τρόπο με τον οποίο τιμολογούμε την ηλεκτρική ενέργεια στη χώρα. Μιλάμε για εκατομμύρια σημεία σε όλη τη χώρα. Ο ΔΕΔΔΗΕ βλέπω εδώ έχει επτάμισι εκατομμύρια παροχές να ελέγξει. Αυτές οι παροχές, οι οποίες ακόμα και σήμερα σε μεγάλο βαθμό ελέγχονται με ένα άτομο να πηγαίνει γύρω-γύρω, θα αντικατασταθούν από ένα σύστημα ηλεκτρονικό.

 Προφανώς αναγνωρίζουμε τα προβλήματα από ένα τέτοιο σύστημα, όταν δρομολογείται, που μπορεί να έχει στην υλοποίησή του. Μιλάμε για τεχνικά συστήματα, μιλάμε για πάρα πολλά δεδομένα στο επίπεδο του δεκαπενταλεπτού, για εκατοντάδες χιλιάδες, εκατομμύρια παροχές. Είναι προφανές ότι στην υλοποίηση ενός τέτοιου προγράμματος θα υπάρχουν και κάποια σκαμπανεβάσματα. Εμείς το αναγνωρίζουμε αυτό. Αντιλαμβανόμαστε όταν πας να αλλάξεις ριζικά το σύστημα με το οποίο μετράται η ενέργεια στη χώρα θα έχεις κάποια προβλήματα στην υλοποίηση.

Εμείς, ως Υπουργείο, είμαστε σε συνεχή διάλογο με τους φορείς και με τον ΔΕΔΔΗΕ προκειμένου να τα λύσουμε. Όμως, ας μην τα ισοπεδώνουμε όλα και ας μην μιλάμε για έναν αποδεκατισμένο ΔΕΔΔΗΕ, ειδικά ερχόμενη αυτή η ερώτηση από ένα κόμμα το οποίο είχε για τεσσεράμισι χρόνια την εποπτεία αυτού του οργανισμού και σε αυτά τεσσεράμισι χρόνια είχαμε τριπλασιασμό των ρευματοκλοπών και μείωση των επενδύσεων, αφήνοντας μετά ένα τεράστιο επενδυτικό κενό το οποίο εμείς καλούμαστε να καλύψουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Καραμέρο, έχετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Κύριε Τσάφο, καλό είναι όποιος κάθεται σε αυτά τα έδρανα, πολλώ δε μάλλον σε αυτά τα έδρανα που κάθεστε εσείς, τα υπουργικά, να έχει επαφή με την κοινωνική πραγματικότητα και όχι μόνο να διαβάζει τι λένε οι εταιρείες και τι λένε οι αριθμοί των επενδύσεων.

Θέλετε να σας πω τι συμβαίνει στην ελληνική κοινωνία; Ελάτε στην Ανατολική Αττική να δείτε τις ξύλινες κολώνες του ΔΕΔΔΗΕ που μέσα στο χειμώνα, χωρίς συνεστραμμένα καλώδια, παίρνουν φωτιά. Ελάτε να σας πάω στις περιοχές της Ανατολικής Αττικής που οι άνθρωποι λένε τα εξής. Δεν θέλετε να έρθετε σ’ εμάς, κάτω στον κόσμο τον απλό; Ανοίξτε τα social media. Λέει πολίτης: «Σε ακίνητο που ήταν κλειστό πλήρωσα πάνω από 1.200 ευρώ πρόστιμο. Και δεν υπήρχε κανείς παρών, ούτε όταν ξήλωσα τον παλιό μετρητή ούτε όταν έβαλαν καινούργιο. Ο δικηγόρος είπε πως έπρεπε να τα πληρώσω και πως άλλοι πληρώνουν περισσότερα. Αναγκάστηκα και τα πλήρωσα, είχα δεν είχα».

«Το έχουν κάνει σύστημα», λέει άλλος. «Οι εννιά στους δέκα κάνουν ρευματοκλοπή; Το θέμα είναι ότι δεν δέχονται τίποτα επίσης. Πας να πάρεις τον φάκελο προσωπικά και δεν σου βάζουν μέσα τίποτα. Σου λένε να τον ζητήσεις ηλεκτρονικά».

«Κλειστό εξοχικό για χρόνια, το ίδιο μου έκαναν. Πήρα δικηγόρο, έκανα ένσταση, απορρίφθηκε, πλήρωσα 1.500 ευρώ».

«Το ίδιο συνέβη και σε εμάς με 3.700 ευρώ πρόστιμο. Στο αστείο της υπόθεσης είναι ότι τα τελευταία δύο χρόνια δεν έμενε κανένας στο συγκεκριμένο σπίτι. Κάναμε φάκελο αντιρρήσεων, αλλά απορρίφθηκε. Στον, δε, ΔΕΔΔΗΕ δεν σε δέχονται, για λόγους διαφάνειας, όπως μου είπαν και σε παραπέμπουν στην ιστοσελίδα τους, όπου μπορείς να επικοινωνήσεις μαζί τους μόνο ηλεκτρονικά».

Και θα μου πείτε ότι μπορεί εγώ να πήρα όλους αυτούς που κάνουν ρευματοκλοπή και να ήρθα να διαβάσω αυτά που λένε. Όχι! Το Πολυμελές Πρωτοδικείο Αθηνών με την απόφαση 4461/2025 λέει στο σκεπτικό ότι δικαιώνει τον πολίτη και μιλάει για αδιαφανή τρόπο με τον οποίο ο ΔΕΔΔΗΕ καταλογίζει πρόστιμα λόγω δήθεν ρευματοκλοπών, με εκθέσεις αυτοψίας του ίδιου του ΔΕΔΔΗΕ, με μάρτυρες του ΔΕΔΔΗΕ που δεν έχουν προσωπική γνώση των υποθέσεων.

Σύμφωνα με όλες τις ενδείξεις η πίεση που δέχονται οι αρμόδιοι του ΔΕΔΔΗΕ να εντοπίσουν περιπτώσεις ρευματοκλοπής έχει οδηγήσει σε ένα ιδιότυπο κυνήγι μαγισσών, που καταλήγει στην επιβολή βαρύτατων πρόστιμων σε καταναλωτές, ακόμα και όταν είναι ορατό διά γυμνού οφθαλμού ότι δεν έχουν διαπράξει ρευματοκλοπή.

Είμαστε υπέρ των έξυπνων μετρητών. Είμαστε κατά της αισχροκέρδειας και της ασυδοσίας των ιδιωτών επενδυτών, που μας αναφέρατε τα επιτεύγματά τους, σε βάρος της τσέπης των πολιτών. Αυτούς υπηρετείτε. Γι’ αυτό τα έχετε μπλέξει και με το καλώδιο, μπαίνοντας μέσα στη διαμάχη των εταιρειών, γι’ αυτό και ψάχνετε ενόχους, προφυλακίζοντας αθώους εθελοντές όταν πιάνουν οι φωτιές το καλοκαίρι, γι’ αυτό και παρακολουθείτε με αδιαφορία και απάθεια τα πάθη των πολιτών με τους λογαριασμούς ρεύματος, με τη μη λειτουργία του κοινωνικού τιμολογίου και με το ότι σέρνονται στα δικαστήρια για να βρουν το δίκιο τους.

Έχετε χάσει την επαφή σας με την κοινωνία.

Εγώ δεν θα πω -επαναλαμβάνω- «ντροπή σας», όπως σας είπε ο πρώην Υπουργός της Νέας Δημοκρατίας φεύγοντας για το θέμα του καλωδίου. Θα πω ότι εδώ είναι η πραγματικότητα, όχι στα λόμπι και στους προθαλάμους των εταιρειών ενέργειας, κύριε Τσάφο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Νομίζω ότι γυρίσαμε τη συζήτηση στις ρευματοκλοπές, οπότε ας μιλήσουμε για τις ρευματοκλοπές. Ήρθα εδώ για την τηλεμέτρηση και τις αστοχίες -πιθανές- που αφορούν ένα μικρό ποσοστό των μετρητών. Δεν είμαι σίγουρος αν κατάλαβα καλά την ερώτησή σας ότι το έχουμε παρακάνει, κυνηγώντας τις ρευματοκλοπές. Δεν είμαι απόλυτα βέβαιος πού ακριβώς πήγαινε αυτή η ερώτηση, αλλά ας κάνουμε δύο, τρία σχόλια για τις ρευματοκλοπές, γιατί είναι πραγματικά ένα πολύ σημαντικό θέμα το οποίο -όπως σας είπα και πριν- εμφανίστηκε στη χώρα μας, εκτοξεύθηκε στα χρόνια της κυβέρνησης του ΣΥΡΙΖΑ και από τότε προσπαθούμε να το μαζέψουμε.

**ΓΕΩΡΓΙΟΣ ΚΑΡΑΜΕΡΟΣ:** Έξι χρόνια κυβερνάτε, κύριε! Και θα πείτε και για τις φωτιές. Αφήστε το παραμύθι αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ένα λεπτό, κύριε Καραμέρο.

**ΓΕΩΡΓΙΟΣ ΚΑΡΑΜΕΡΟΣ:** Δεν θα παρερμηνεύει αυτά που είπα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Καραμέρο, θα πει ο κύριος Υπουργός -όπως είπατε εσείς αυτά που θέλετε- αυτά που θέλει και μετά θα ολοκληρώσουμε τη διαδικασία.

**ΓΕΩΡΓΙΟΣ ΚΑΡΑΜΕΡΟΣ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίστε, κύριε Υπουργέ.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Αντιλαμβάνομαι αυτό που λέτε, κύριε Βουλευτά, αλλά -ξέρετε- ένα δίκτυο είναι ένας ζωντανός οργανισμός.

Αν θυμάμαι καλά -θα τα πω από μνήμης και συγγνώμη, ίσως να τα πω λάθος, γιατί είναι από μια προηγούμενη ερώτηση- ο ΔΕΔΔΗΕ έχει γύρω στα διακόσια πενήντα χιλιάδες χιλιόμετρα δίκτυο. Νομίζω ότι έχει τέσσερα εκατομμύρια στύλους. Οπότε το να μου πείτε «ελάτε να δείτε έναν στύλο ο οποίος δεν είναι σε τέλεια κατάσταση», το γνωρίζω, προφανώς. Όταν έχεις έναν οργανισμό που για μια δεκαετία, αλλά κυρίως την πενταετία του ΣΥΡΙΖΑ, δεν επένδυσε, είναι σαν να μπαίνεις σε ένα σπίτι που δεν έχει επενδύσει λεφτά κανείς για μια δεκαετία. Προφανώς αυτό το σπίτι χρειάζεται χρόνο για να το ξαναφέρεις εκεί που χρειάζεται να είναι. Αυτό κάνει ο ΔΕΔΔΗΕ. Το κάνει τέλεια; Έχει λύσει όλα τα προβλήματα; Προφανώς όχι. Είναι μια συνεχόμενη μάχη, γιατί μιλάμε για έναν οργανισμό ο οποίος ακουμπάει εκατομμύρια Έλληνες καταναλωτές, είτε αυτοί είναι οικιακοί, είτε αγρότες, είτε επιχειρήσεις. Είναι μια τεράστια προσπάθεια.

Εμείς αναγνωρίζουμε και είμαστε σε συνεχή διάλογο και πιέζουμε τον ΔΕΔΔΗΕ να πάει πιο γρήγορα και στους μετρητές και να λύσει τα συγκεκριμένα θέματα τα οποία παρουσιάζετε, αλλά δεν μπορούμε να ξεχνάμε ότι όταν μιλάμε για εκατοντάδες χιλιάδες χιλιόμετρα, εκατομμύρια κολώνες που πρέπει να αλλάξουν, υπογειοποίηση χιλιάδων χιλιομέτρων, αυτά δεν γίνονται από τη μια μέρα στην άλλη. Εμείς αυτό λέμε.

Δεν είναι ότι δεν αναγνωρίζουμε τα προβλήματα στην υλοποίηση, αλλά προσπαθούμε να εξηγήσουμε ότι για να πας από ένα σύστημα το οποίο ήταν εδώ και να το πας εκεί που θες, αυτό χρειάζεται κάποιον χρόνο και ότι αυτή η πορεία σήμερα γίνεται πολύ-πολύ-πολύ πιο γρήγορα από ό,τι γινόταν στο παρελθόν.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν θα συζητηθεί η πρώτη με αριθμό 14/6-10-2025 επίκαιρη ερώτηση πρώτου κύκλου του Βουλευτή Ιωαννίνων της Κ.Ο. «ΝΕΑ ΔΗΜΟΚΡΑΤΙΑ» κ. Γεωργίου Αμυρά προς τον Υπουργό Περιβάλλοντος και Ενέργειας με θέμα: «Ειδική Περιβαλλοντική Μελέτη και έκδοση Προεδρικού Διατάγματος για την προστασία της λίμνης Παμβώτιδας», λόγω κωλύματος του κυρίου Βουλευτή.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 10.45΄ λύεται η συνεδρίαση για τη Δευτέρα 13 Οκτωβρίου 2025 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**